Tuesday (6/28) Sifac: Koase Lain Luhngse - Word Of Knowledge | USA\nSifac: Koase Lain Luhngse\nMwe Read: John 15:18-27\nPeng wo ke Jesus Christ ma simlac sel john, su fwakak kalem in Bible Mutal natusr uh la, Jesus El kas kawil lun God, su kas el eklac mwet muta inmaslosr. Me lutlut se inge sramsramkin srunga lun fwalu.\nKut fin ekin met sollac lun God, na e srungeyuk kut,oana ke tu srungeyuk Christ ah. Oyapac fwakak kalem la, wangin sie met kulansap fulat liki met kol ku met kacto se lal. Ke Christ El tu akkeokyeyuk meet ah, na e fwa oyapac akkeokyeyuk kut, ke sripen kut met sollac lal. Ne oinge lela nga ac kom in srukyac ku ke lalalfongi ac orekma paye lasr in wi fwakak ke peng wo ke Christ Jesus.\nSie ma sap yok ma Jesus el sapkin yok mwet lal in oru pa, in lungse sie sin sie. Ke sripen yok srunga lun fwalu se inge , panang elos koase lungse. Tu kutena mwet su srunga Christ el oayapac srunga God Papa Tumal. Ma inge e nunu sikyak ke sripen ma inge simla in ma sap tu in fwa akpayeyeyuk, su fwakak oinge, “elos srungayu ke wangin sripac”\nLela nga ac kom in oru orekma lasr ku kulansap lasr in fal nuke ma Leum lasr el kena kut mwet sulala lal in oru, ac kut in oayapa kutanglah me srunga ac koase lun fwalu se inge, ac suk na in lungse sie sin sie.\nPrevPreviousMonday (6/27) Sifac: Lohsr Lain Kahlem\nNextWednesday (6/29) Sifac: Ahlohloh Lain LuhlahlfongiNext


Ezekiel 18 - BIBLE MUTAL\n2ac fahk, “Mea soakas se inge ma mwet uh kalwenina in fahk in facl Israel? ‘Nina ac papa kangla grape mukol, A inwalin tulik uh mukolla kac.’”\n3LEUM GOD Fulatlana El fahk, “In oana ke nga pa God moul, kowos ac tia sifil kalweni soakas se inge in Israel.\n4Moul lun kais sie mwet oan inpouk — moul lun papa ac nina, oayapa moul lun tulik uh. Mwet se su orala ma koluk, el pa ac misa.\n5“Fin pa oasr sie mwet arulana wo moul lal, su sie mwet suwoswos ac pwaye.\n6El tia alu nu ke ma sruloala lun mwet Israel, ku mongo ma kisakinyuk ke nien alu ma oal. El tia pwanla mutan kien siena mukul in orek kosro yorol, ku oan yurin sie mutan ke pacl el mas mutan.\n7El tia kutasrik ku pisre ma lun mwet. El folokonang ma el ngisrala sin sie mwet, ac el kite mwet masrinsral ac sang nuknuk nu sin mwet koflufol.\n8El tia sang mani lal nu sin mwet in orek kapak kac, ac el tiana oru ma koluk. El orala wotela suwohs ke pacl oasr akukuin inmasrlon mwet uh.\n9Mwet ouinge se el akos ma nga sapkin, ac el oaru in liyaung ma sap luk. El sie mwet suwoswos, ac el ac fah moul.” LEUM GOD Fulatlana pa fahk ma inge.\n10“Na fin oasr sie mwet, su wen se natul orek pisrapasr ku akmas, ku oru kutu sin ma inge\n11ma papa tumal tiana oru. El mongo ke ma kisala nu ke kain alu ma oal, ac orek kosro nu sin mutan kien siena mukul.\n12El kiapu mwet sukasrup, ac el pisre ac sruokya ma sie mwet el sang elan akkapyauk. El som pac nu nien alu lun mwet pegan, ac alu nu ke ma sruloala\n13ac eis mani in orekmakin. Ku el ac moul? Mo, el ac tia. El oru ma koluk inge nukewa, ac ouinge el ac misa, ac el ac eis mwatan misa lal.\n14“Na mukul se ingan fin oasr wen se natul, su liye ma nukewa ma papa tumal ah oru tusruk el tia oru oana papa sac.\n15El tia wi alu nu ke ma sruloala lun mwet Israel, ku mongo ke ma kisala nu ke ma sruloala uh. El tia kosro nu sin mutan kien siena mukul\n16ku oru ma upa nu sin kutena mwet, ku pisre ma lun kutena mwet. El folokonang ma itukyang nu sel elan akkapye. El kite mwet masrinsral, ac nokomang mwet koflufol.\n17El srangesr oru ma koluk, ac tia ngusr mani in akkapye. El karinganang ma sap luk, ac akos ma nga sapkin. El ac tia misa ke sripen ma koluk lun papa tumal, tuh el ac moul na pwaye.\n18Ac funu papa tumal ah, el kiapu ac pisre mwet, ac pacl nukewa oru ma koluk nu sin mwet. Ke ma inge el ac misa, ke sripen ma koluk su el sifacna orala.\n19“Tuh pa kom siyuk ouinge, ‘Efu ku wen el tia keok ke ma koluk lun papa tumal an?’ Topuk uh pa inge: mweyen wen el oru ma suwohs ac wo. El liyaung ma sap luk ac fahsr kac ke suwohs, ac ouinge pwayena lah el ac moul.\n20Pwayena lah el su oru ma koluk, el pa ac misa uh. Sie wen ac tia keok mweyen papa tumal el oru ma koluk, ac papa se ac tia keok mweyen wen natul el oru ma koluk. Sie mwet wo fah eis molin orekma wo lal, ac sie mwet orekma koluk ac fah keok ke ma koluk su el orala.\n21“Sie mwet koluk fin tui liki oru ma koluk, ac el liyaung ma sap luk, ac el fin oru ma su suwohs ac wo, el ac fah tia misa — pwayena lah el ac fah moul.\n22Ma koluk lal nukewa ac fah nunak munas nu sel, ac el ac moul mweyen el oru ma su suwohs.”\n23LEUM GOD Fulatlana El siyuk, “Ku kom nunku mu nga insewowo in liye sie mwet koluk misa? Mo, nga ke liye elan auliyak ac moul.\n24“Tuh sie mwet suwohs el fin tui liki, ac el mutawauk in oru kain in ma koluk nukewa su mwet koluk elos oru, ku mea el ac moul? Mo! Ac wanginna ma wo ac esamyuk kacl. El ac misa ke sripen sesuwos lal ac ma koluk lal.\n25“A kom fahk mu ‘Ma LEUM GOD El oru tia suwohs.’ Kowos mwet Israel, lohngyu. Ku kowos nunku mu usyen orekma luk uh tia suwohs? Inkanek in usya suwos uh pa tia suwohs.\n26Sie mwet oru ma suwohs fin tui liki orekma wo lal, ac mutawauk in oru ma koluk, na el misa mweyen el oru ma tia wo.\n27Ke sie mwet tui liki orekma koluk lal, ac oru ma suwohs ac wo, el molela moul lal.\n28El akilenak ma el oru, tuh na koluk, na el tui tila oru ma koluk, ouinge pwayena lah el ac tia misa. El ac moul na.\n29A kowos mwet Israel uh fahk mu ma LEUM GOD El oru uh tia suwohs. Ya kowos nunku mu inkanek luk uh tia suwohs? Inkanek lowos an pa tia suwohs.\n30“Inge nga, LEUM GOD Fulatlana, fahk nu suwos mwet Israel, lah nga fah nununkekowos kais sie ke ma el orala. Forla liki ma koluk su kowos oru, ac nikmet lela ma koluk in kunauskowosla.\n31Sisla ouiyen moul koluk nukewa kowos oasr kac, ac eis ngun sasu ac inse sasu nu in kowos. Efu kowos mwet Israel uh ku lungse misa?”\n32LEUM GOD Fulatlana El fahk, “Nga tia lungse kutena mwet in misa. Forla liki ma koluk lowos an, ac moul.”


BIBLE MUTAL EZRA 4\nOasr Lainyen Sifil Musaiyuk Lun Tempul\n1 Mwet lokoalok lun mwet Judah ac mwet Benjamin lohngak lah mwet su foloko liki sruoh elos sifil musai Tempul lun LEUM GOD lun Israel. 2 Ouinge elos som nu yorol Zerubbabel ac sifen sou uh ac fahk, “Fuhlela kut in wi kowos musai Tempul. Kut alu nu sin God se na kowos alu nu se an, ac kut nuna orek kisa nu sel oe in pacl se Tokosra Fulat Esarhaddon lun Assyria el tuh supwekutme in muta yenu ah nwe misenge.” 2 Tok 17:24–41\n3 Zerubbabel, Joshua, ac sifen sou elos fahk nu selos, “Kut tia enenu kasru lowos in musai sie Tempul nu sin LEUM GOD lasr. Kut ac sifacna musai, oana ke Tokosra Fulat Cyrus lun Persia el sapkin nu sesr.”\n4 Na mwet ma muta fin acn ah elos tuh srike in akmunasye mwet Jew ac aksangengyalos tuh elos in tia musa. 5 Elos oayapa eyeinse nu sin mwet fulat lun Persia tuh elos in wi pac lainulos. Elos oru na ouiya se inge in pacl lal Tokosra Fulat Cyrus ah nwe ke pacl lal Tokosra Fulat Darius.\nOasr Lainyen Sifil Musaiyuk Lun Jerusalem\n6 Ke mutaweyen we lal Tokosra Fulat Ahasuerus, mwet lokoalok lun mwet su muta Judah ac Jerusalem elos som nu yorol tokosra ac us pwepu in alein lalos. Est 1:1\n7 Sifilpa ke pacl se Artaxerxes el tokosra fulat fin acn Persia, na Bishlam, Mithredath, Tabeel, ac mwet wialos elos simusla sie leta nu sel Tokosra Fulat Artaxerxes. Leta sac sim ke kas Aramaic,* kas Aramaic: Ezra 4:8—6:18 tia simla in kas Hebrew, a simla in kas Aramaic, su pa kas lun mwet Persia. na tufah lungasyukla ke pacl ritiyuk.\n8 Oayapa Rehum, su governor, ac Shimshai, su mwet sim lun polo acn sac, eltal simusla pac leta se inge nu sel Tokosra Fulat Artaxerxes, ac sramsram ke acn Jerusalem:\n9 “Leta se inge ma sel Rehum, governor, oayapa sel Shimshai, mwet sim lun acn uh, ac sin mwet wialos, mwet nununku, ac mwet pwapa nukewa saya su in pacl meet elos tuh muta in acn Erech in facl Babylon, oayapa Susa in facl Elam,\n10 weang pac mwet nukewa su leum fulat Ashurbanipal el tuh moklela liki acn selos ac oakelosi in siti Samaria ac acn saya pac ke acn Roto‐in‐Euphrates.”† Roto‐in‐Euphrates: Ke pacl mwet Judah elos muta ye ku lun mwet Persia, acn Judah tuh wi oaoa nu ke mutunfacl lulap lun Persia ma oan roto liki Infacl Euphrates.\n11 Pa inge kas in leta sac:\n“Nu sin Tokosra Fulat Artaxerxes, sin mwet kulansap lal, mwet Roto‐in‐Euphrates.\n12 “Kut lungse tuh Tokosra Fulat lasr elan etu lah mwet Jew su tuku nu yenu liki acn saya pac lom elos oakwuki in Jerusalem, ac inge elos sifilpa musai siti koluk ac tunyuna sac. Elos mutawauk tari in sifil musai pot uh, na tia paht ac safla.\n13 O Tokosra Fulat, siti se inge fin sifil musaiyuk, ac pot la uh aksafyeyukla, mwet we uh ac tia sifil moli tax lalos nu sum, na kasrup lom ac fah srikeni.\n14 Inge, ke sripen kut muta ye poum in kulansupwekom, kut tia lungse ma inge in sikyak. Ke ma inge kut srukak nunak in kasru lasr,\n15 tuh kom in sapkin in sukok ke book in sramsram matu lun mwet lom somla meet. Kom fin oru ouinge, kom ac konauk lah siti se inge nuna utuk na. Oemeet me, mwet we elos oru na elya nu sin tokosra pus ac mwet kol pus lun acn uh. Pacl nukewa mwet we uh elos lain na mwet liyalosyang. Pa ingan sripa se pwanang kunausyukla siti sac.\n16 Ke ma inge kut nunak sela mu siti se inge fin sifilpa musa ac aksafyeyukla pot we uh, ac fah wanginla ku lom fin acn Roto‐in‐Euphrates.”\n17 Na tokosra fulat el topuk ouinge:\n“Nu sum, Governor Rehum, ac nu sum, Shimshai, mwet sim lun acn, ac nu sin mwet wiowos su muta Samaria ac acn saya ke acn Roto‐in‐Euphrates. Paing kowos.\n18 “Leta lowos ah sunyu. Lungasyukla ac ritiyuk nu sik tari.\n19 Nga sapkakin tuh mwet luk in suk aklohya ke ma simusla, na koneyukyak lah pwaye, oemeet me acn Jerusalem lungse lain ku lun tokosra, ac acn we sessesla ke mwet koluk ac mwet orek lokoalok.\n20 Tokosra na ku puspis elos tuh leumi acn we oayapa nununku acn nukewa in acn Roto‐in‐Euphrates, ac eisani tax ac mani in kasru saya.\n21 Ke ma inge kowos in sapla ac fahk tuh mwet ingan in tui ke musaiyen siti sacn nu ke pacl se nga sifil fahk ma in orek.\n22 Kowos in aksaye, tuh in tia sifil oasr mwe lokoalok nu ke ma luk ku acn sik.”\n23 Ke leta se lal Tokosra Fulat Artaxerxes rityak nu sel Rehum, Shimshai, ac mwet wialos, elos sulaklak na som nu Jerusalem ac ikol mwet Jew in tui, tia sifil musai siti sac.\nOrekma Ke Tempul Sifilpa Mutawauk\n24 Orekma ke Tempul ah tui na, ac wanginna ma orek nu kac nwe ke yac se akluo ke Darius el Tokosra Fulat lun Persia. Hag 1:1; Zec 1:1\n4:2 2 Tok 17:24–41\n4:6 Est 1:1\n*4:7 kas Aramaic: Ezra 4:8—6:18 tia simla in kas Hebrew, a simla in kas Aramaic, su pa kas lun mwet Persia.\n†4:10 Roto‐in‐Euphrates: Ke pacl mwet Judah elos muta ye ku lun mwet Persia, acn Judah tuh wi oaoa nu ke mutunfacl lulap lun Persia ma oan roto liki Infacl Euphrates.\n4:24 Hag 1:1; Zec 1:1


Tuesday (6/30) Sifac: Loacng NukeMwe Enenu Lun Mwet Ngiac - Word Of Knowledge | USA\nSifac: Loacng NukeMwe Enenu Lun Mwet Ngiac\nMwe Read: Job 31:13-22\nGreetings from Des Moines, WA! Ngan eis pacl uh, in kaksakin GOD Papa Tumasr ke el kulang ac pakoten nu sesr in sifwil ahse nu sesr in wi moul ke len misenge uh, Tuesday, June 30, 2015. Misenge, kut wi ahkuhlen kuh lun GOD Papa Tumasr ke ma mwowo puspus El ahkohla nu sesr in kacsre kut ke muhtehngacsr ac kacsrpacsr la kut oasr Washington, California, Georgia, Kosrae, ku oana sie an ma kut moul in ak tuktuk weh. Paye la arulana yok na paye lungse lun GOD Papa nu sesr nukewa. Nwe oasr news koluk kut long misenge, tusruktu, ma inge kut kuh in eis misla pacl se kut prue ac siyuk ke kacsru yurin GOD Papa Tumasr. Na mwe kacsru nu sesr misenge pa akkalemyeyuk ke Kahs in Kol natusr an, ke kahs English fahk muh ‘Attention to the Needs of Others. Mwet kulansap lasr ke Committee All su kacsre kut ke ‘Kahs In Kol’ luhngasla ke kahs lasr, ‘Loang Nuke Mwe Enenu Lun Mwet Ngiac’. Mwe read kacsre kut, oasr ke buk lal Job, sapta 31, fus 13 nuke 22.\nMwe read se inge, (Job 31:13-22), el sramsram safla lal Job nu sel Bildad, Zophar ac Eliphaz. Mwet tolu ma akkalemyeyuk inge, kawuk lal Job, su tu tuku nu yorol in kacsrel ku ‘ah-eh-ngani’ yorol ke pacl se ma Job el muta in ma uhpac sik nu sel ke sucu lal ac mwe kacsrup lal su ihtukla luhkwel. Ke kawuk tolu lal Job inge som nu yorol Job, elos som in sang kas in kacsru nu sel. Na tok kutu, elos forla, ac muhtewehack in fahk nu sel Job la ma inge mwetan ma koluk el ac sucu lal orella pa sis sik ouinge nu selos. Bildad el fahk in (Job 8:4), “Sahp oasr ma koluk tulik nutum ah tuh oru lain God, Pwanang El sang kaiyuk fal nu selos.” Zophar el fahk in (Job 12:14), “Sisla ma koluk ac ma sutuu liki in lohm sum.” Ac Eliphaz el fahk, “Kaskas wel, Job. Kom kaskas wel!(Job 15:2). Ke puhsra na kuh, Eliphaz el fahk, Mo, ma ke sripen arulana yokla ma koluk lom;(Job 22:5). “Kom tuh srunga sang kof nimen mwet su totola, Ac sranga pac sang mwe mongo nu selos su masrinsral. Kom tuh orekmakin ku lom ac wal lom In eisla can uh nufon. Kom tia falkin lah kom tia wi kasru katinmas, A kom oayapa pisre ma lun tulik mukaimtal, ac oralos koluk(Job 22:7-9).\nKut fihn ihkweyac sramsram lun kawuk tolu lal Job lung inge, kut kuh in ahkuhlen la, som in ah-eh-ngani lalos, tu forla, elos sramsram in Mwet ke ma koluk elos fahk nu sel Job mu pa mwatan ma el puhtatyang nu kac. Tusruktu Job el ahkulen la suloal la nunkeya selos (Bildad, Zophar ac Eliphaz). Meyen, Job el sie Mwet suwoswos ye muhtun GOD Papa Tumasr. Oana ke ahkulen lun sie Mwet Pahlu Ezikiel, El fahk la ke etu lal, Noah, Daniel ac Job pa tolu sin Mwet el etu muh orekma mwo lalos kuh in ahkuhlenyuk ke pacl in nununku nu selos(Ezekiel 14:14).\nKut fihn lohang ak mwoyac nuke ouiyac se ma mwet kawuk tolu lal Job, mutehwehack kac, elos tu srike in som nu yorol Job in akkalemye la elos ahkulen ma uhpac ma el puhtatyang nukac. Elos som in kacsrel. Kalmac pa, elos liacten in ahkulen ma Job el tu puhtatyang nu kac; tusruktu, elos tu tilac sramsram in kacsrel Job, ah elos fohrang in fahk mu ma uhpac ma el puhtatyang nukac; mwatan orekma lal su tia suwos. Pa inge sie elya ac ouiyac lasr ke moul in Mwet lasr uh. Kut lungse kacsru, tuhsruktu, kut tiana ahkikuti in loang nuke ma kut oru ku fahk uh la ma tuku ke ouiyac mwo ke etu lasr ke ma Simusla ke Kahs lun GOD Papa Tumasr; ku nunak na lasr. Finsrak yok uh pa kut in sifwil loang nu sin Mwet wiyesr in konwack na paye enenu lalos uh meet, fah kut liye la kacsru fuhka elos enenu sesr uh. Nga fahk ouinge, meyen arulana mwo ouiyac se ma kawuk tolu (Bildad, Zophar, ac Eliphaz) orella nu sel Job inge. In som kacsrelos ma puhtatyang nuke enenu. Tusruktu, pa kut kalem kac la Job el sramsram ke mwe lutlut se inge, in akkalemye la kut fihn tia lohang akmwoya nuke kacsru ma kut akfahsrye nu sin mwet enenu; kacsru lasr ku pac in ekla mwe lohkaclok kuh mwe puhrakack. Pa sis kut enenu in arulana liacten ac sismouk in fuhfahsryusr lasr in ahkuhlen la su mwet enenu kuh Mwet ngiac ma sramsraminyuk ke mwe lutlut se inge.\nSu Mwet Ngiac? Pah nuke mwet lilu ac lulu, mwet kulansap sacye, mwet sukasrup, katinmas, tumunmas, tulik mukaimtal, mwet masrinsal, mwet enenu nuknuk in nuhkum, ac elos pac ma mwet wiyesr kutasrik nu se. Pa ingan kutu Mwet ngiac ma Eliphaz el akkalemye nu sel Job mu el tiana kacsru. Ac nu sik kom misenge, oasr Mwet ngiac pac ma nga kom enenu pac in lohang nu se. Yok enenu nu sesr, (kut ma oasr in kulansap misenge), su wi tahfuh ke Kas Mutal lun GOD Papa Tumasr. Enenu se inge pa in wi lacsrkackin kas mutal lun GOD Papa Tumasr nu sin wiyesr, tumasr, kiyesr ac elos nukewa ma enenu in lutlut ke GOD moul sefanna ma kut alu nu se, ah su kut lacsrkackin kahs mutal lal ke sra-buk se lun ‘Kahs in Kol’ misenge. Finsrak yok se ingan pa akkalemyeyuk ke (Orekma 2:38), “Peter el fahk nu selos, “Kais sie suwos enenu in forla liki ma koluk lal, ac baptaisla inen Jesus Christ, tuh ma koluk lowos fah eis mwe kite lun God ke Ngun Mutal.”\nKulo ma lulap nu sin GOD Papa Tumasr ke kut ku in wi epeis ke sie Mwet kulansap suwoswos ye mutal, pa nukel Job.\nPrevPreviousMonday (6/29) Sifac: Orekma Wo Nu Selos Su Akkeokyeyuk\nNextWednesday (7/1) Sifac: Nununkeyu, O Leum GodNext


Saturday (6/13) Sifac: Nga Etu Tafongla ac Ma Koluk Lowos - Word Of Knowledge | USA\nBy Surleigh Tara\nSifac:Nga Etu Tafongla ac Ma Koluk Lowos\nMwe Read: Amos 5:7-13\nIn tahfela na mwe lutlut se ke Friday ah. Suc ma akasmakinye tulik nuhtin Israel elos in forlah liki ma lungse lun facluh ac in suk God.\nNa sifac se nuhke mwe luti ke Saturday ahkkahlemye lah God El etuh ma nuhkewa suc ma sikyak ke sripen kolyuk Lal oru ma inge kuh in sikyak. Kuh se elos puhlakin ke keok lalos e tufwah furokinyucklac nuke mwe insewowo kuh engan inmasrlolos. Ke sripen ma koluk elos oasr kac oruh elos forlah lain ma wo mwet sayac oruh. Elos oayacpac akkeokye mwet suhkahsrup pa in pisraclah mongo naclos. Ke sripen puhsiyen ma koluk elos kuhahnahoslah, elo puhtatyang nuke moul keok ac kacoh. Ma koluk puspus suc ma sikyak inge elos fulelah sikyak ac oacyacpac elos oru na eyeinse lalos nukac. Elos finne etu ke ma sufal sikyak inge, wangin nunak lalos in aksuwosye.\nMa sikyak sufal inge God El kohpohtule. Ke kuh lun God, El mukena pa kuh in furoklah ma koluk inge in mwe inswowo mukena nuselos. Tusruk elos enenu in akilen ma inge ac forlah in suk akwuk and kolyuk lun God.\nKuht efin loang nuke mwe lutlut se inge tu na fwal na upe nusesr ke sripen ma sikyak in pacl inge uh. Kuht liye muh mwe aksruksrukye se pa in oru ma wo kuh in sang kulang nuselos suc enenu. Kuht akihlen pus ma koluk sikyak inmasrlosr sifwana mwet Christian, uh kuht tiac aksuwos ye ke sripen asrui kuh kupasr lasr nusin elos suc ma putatyang nuke ma koluk inge. God El use pacl se lasr inge kuht kewa in forlah liki eyeinse lasr nuke mwe pacr lun faclu ac in suk in aksuwosye ma tia fal ac tia wo suc sikyak inmasrlosr pe ngana len. Kuht efin oru in oana lungse kuh akwuk lun God, kuht ac tufwa pulakin insewowo ke moul lasr ke pacl inge.\nPrevPreviousFriday (6/12) Sifac: Suk Leum God ac Kowos Fah Moul\nNextSunday (6/14) Sifac: God El Tiac Ku in KiapweyuklacNext


BIBLE MUTAL MARK 6\nMwet Nazareth Elos Tia Lohang Nu Sin Jesus\n(Matthew 13:53–58; Luke 4:16–30)\n1 Jesus el som liki acn sac ac folokla nu in acn sel, ac mwet tumal lutlut elos welul. 2 Ke len Sabbath el mutawauk in luti in iwen lolngok. Mwet puspis muta we, ac ke elos lohng luti lal elos arulana lut ac asiyuki inmasrlolos, “Mwet se inge eis ma inge ya me? Lalmwetmet fuka itukyang nu sel inge? Fuka tuh el ku in oru ma sakirik inge? 3 Ya tia mwet kamtu sac pa inge, wen natul Mary, ac ma lel James, Joseph, Judas ac Simon? Ya ma lohl elos tia muta yorosr inge?” Ouinge elos tiana lohang nu sel.\n4 Ac Jesus el fahk nu selos, “Oasr akfulatyeyen sie mwet palu in acn nukewa sayen in facl sel sifacna, ac sin sou lal, ac mwet in lohm sel.”\n5 Ac el koflana oru kutena mwenmen we, sayen el filiya paol nu fin kutu mwet mas we ac akkeyalosla. 6 El arulana lut ke selulalfongi lun mwet uh.\nJesus El Supwalik Mwet Tumal Lutlut Singoul Luo\n(Matthew 10:5–15; Luke 9:1–6)\nNa Jesus el som nu in siti srisrik in acn we ac luti mwet uh. 7 El pangonma mwet tumal lutlut singoul luo ac supwalosla kais luo. El sang nu selos ku fin ngun fohkfok, 8 ac el fahk nu selos, “Nimet us kutena ma ke fufahsryesr lowos sayen sikal lowos mukena — tia mwe mongo, tia mwe ap, ac tia pac us mani in pakit lowos an. 9 Kowos in faluk, a kowos in tia nukum nuknuk luo.” 10 El oayapa fahk nu selos, “Kutena acn ma paingyuk kowos we, kowos ilyak nu in lohm sacn ac mutana we nwe ke pacl se kowos ac som liki acn sac. 11 Kowos fin tuku nu in sie siti srisrik ac mwet we uh tia paing kowos ku porongekowos, fahla liki acn sacn, ac osrokla kutkut in niowos tuh in mwe loh lainulos!”\n12 Ouinge elos fahsrelik ac luti tuh mwet uh in forla liki ma koluk lalos. 13 Ac elos sisla demon puspis, ac mosrwela mwet mas puspis ke oil in olive ac akkeyalosla.\nMisa Lal John Baptais\n(Matthew 14:1–12; Luke 9:7–9)\n14 Ac Tokosra Herod el lohng ke ma inge nukewa, ke sripen pweng kacl Jesus fahsrelik nu yen nukewa. Kutu mwet uh fahk mu, “John Baptais el sifil moulyak liki misa, pa pwanang oasr ku lal in oru ma usrnguk inge uh.”\n15 A kutu mwet uh fahk mu, “El pa Elijah.”\nAc kutu pac fahk mu, “El sie mwet palu, oana mwet palu in pacl oemeet ah.”\n16 Ac ke Herod el lohng, el fahk, “El pa John Baptais! Nga pa sap in tahtla sifal, a el sifil moulyak liki misa!” 17 Herod pa tuh sap elos in sruokilya John ac kaprilya ac fililya in presin. El tuh oru ouinge ke sripal Herodias, su ma kial Philip, mwet lel, a Herod el eisal tuh elan mutan kial. 18 John el tuh kalwenina in fahk nu sel Herod, “Tia fal kom in payuk sin mutan kien ma lim!”\n19 Ke sripa se inge Herodias el toasr sel John, ac el kena unilya, tuh el koflana ke sripal Herod. 20 Herod el tuh sangeng sel John mweyen el etu lah John el sie mwet suwoswos ac mutal, oru el liyalangna in tia oasr ma sikyak nu sel. El lungsena in lohng kas lal uh, finne ma el fahk uh mwe fosrnga nu sel.\n21 Tusruktu, Herodias el konauk pacl wo se lal ke len lal Herod, ke Herod el oru sie kufwa lulap nu sin mwet pwapa fulat lal, captain lun un mwet mweun lal, ac mwet kacto lun Galilee. 22 Ke acn natul Herodias el tuku ac onsrosro, el akinsewowoyal Herod ac elos su welul muta ke kufwa uh. Ouinge tokosra el fahk nu sin tulik mutan sac, “Fahk nu sik kutena ma kom lungse, ac nga fah sot nu sum.” 23 Ac Herod el sifilpa fulahk nu sel ac fahk, “Nga ac sot nu sum kutena ma kom siyuk sik, finne tafu tokosrai luk uh.” 24 Na tulik mutan sac illa ac siyuk sin nina kial, “Mea nga ac siyuk kac uh?”\nNina sac topuk, “Siyuk ke sifal John Baptais.”\n25 Tulik mutan sac el sulaklak na folokla nu yorol tokosra ac fahk, “Nga ke kom in use sifal John Baptais ingena, in oan in sie ahlu!”\n26 Tokosra el arulana toasrla kac, tuh el kofla folokunla ma el fulahk kac tari ye mutalos nukewa su welul. 27 Ouinge el sa na supwala sie sin mwet mweun lal ke sap ku tuh elan som ac use sifal John, na mwet mweun sac som nu in presin ac pakela sifal John, 28 ac el use sifa sac oan ke sie ahlu, ac sang nu sin tulik mutan sac, na tulik mutan sac usla sang nu sin nina kial. 29 Ke mwet tumal lutlut lal John elos lohngak, elos tuku eis manol ac pikinya.\nJesus El Kiteya Tausin Limekosr Mukul\n(Matthew 14:13–21; Luke 9:10–17; John 6:1–14)\n30 Ac mwet sap elos folokeni ac osun nu sin Jesus, ac fahkak ke ma nukewa elos orala ac ma nukewa elos luti. 31 Arulana pusla mwet foroht forma nu yorolos, oru wangin pacl lal Jesus ac mwet tumal lutlut in mongoi. Na el fahk, “Kut som nu ke sie acn ma kut ku in mukena we, tuh kowos in ku in mongla kutu.” 32 Na elos sroang nu ke soko oak ac kalla nu ke sie acn ma elos ac muku we.\n33 Tusruktu mwet puspis liyalos ke elos som, ac elos etu lah su elos uh. Na elos kasrusr liki siti srisrik nukewa ac sun acn ma elos ac oai we meet lukelos. 34 Ke Jesus el srola liki oak ah, el liye un mwet puspis ac el pakomutalos, ke sripen elos oana sheep su wangin mwet shepherd lalos. Ouinge el mutawauk in luti ma puspis nu selos. 35 Ac ke ekela, mwet tumal lutlut elos tuku nu yorol ac fahk, “Ac fongeni, a acn se inge acn mwesis. 36 Supwalik mwet uh in som nu in siti srisrik ac acn ma apkuran, elos in sifacna moli mongo nalos.”\n37 Jesus el topkolos ac fahk, “Komtal sifacna sang kutu mwe mongo nalos.”\nElos topuk ac fahk, “Ya kom lungse kut in som sisla luofoko ipin silver ke bread in sang kitalos?”\n38 Na Jesus el siyuk selos, “Lof ekasr oasr yuruwos? Fahla liye.”\nKe elos oakla elos fahk nu sel, “Lof limekosr ac ik lukwa.”\n39 Jesus el fahk nu sin mwet tumal lutlut elos in kitalik un mwet uh nu ke u, ac sap elos in muta fin mah folfol uh. 40 Ouinge mwet uh takla muta in u, kais siofok ac kais lumngaul ke u se. 41 Na Jesus el eis lof limekosr ac ik lukwa, ac ngetak nu inkusrao ac sang kulo nu sin God. El kunsalik lof ah ac sang nu sin mwet tumal lutlut in kitalik nu sin mwet uh. El oayapa kitalik ik lukwa ah nu sin mwet nukewa. 42 Mwet nukewa mongo ac kihpi. 43 Na toko, mwet tumal lutlut elos orani fotoh singoul luo ke luwen bread ac ik uh. 44 Pisen mwet ma kitakat uh oasr mukul limekosr tausin.\nJesus El Fahsr Fin Kof\n(Matthew 14:22–33; John 6:15–21)\n45 In pacl sacna Jesus el sap mwet tumal lutlut in sroang nu fin oak uh ac som meet lukel nu Bethsaida, nu layeno in lulu uh, a el muta in supwalik mwet uh. 46 Ke el wilkas nu sin mwet ah, na el som nu fineol uh in pre. 47 Na ke ekela, oak uh sun tari infulwen lulu, ac Jesus el mukena muta fin acn uh. 48 Ac el liye lah elos liksreni kal ke sripen eng uh kisrungulos, ouinge inmasrlon ao tolu nu ke ao onkosr ke tafunfong tok, el fahsr fin kof uh ac tuku nu yorolos. El oru elan fahsr alukelosla, 49 na elos liyelak ke el fahsr fin kof uh, ac elos wowoyak mweyen elos nunku mu inut se. 50 Elos nukewa arulana tuninfongla ke elos liyal.\nNa in pacl sacna Jesus el fahk nu selos, “Akkeye kowos! Nga pa inge. Nimet sangeng!” 51 Na el sroang nu yorolos nu fin oak uh, ac eng uh mihsi. Ac mwet tumal lutlut elos lut na pwaye, 52 mweyen elos soenna etu kalmen mwenmen Jesus el tuh oru ke el kiteya tausin limekosr ah. Nunak lalos srakna fohs kac.\nJesus El Akkeyala Mwet Mas In Gennesaret\n53 Elos kal sasla in lulu sac ac oai Gennesaret, ac kawukkinya oak okoalos we. 54 Ac ke elos fahsr liki oak uh, mwet uh sa na in akilenulak Jesus. 55 Ouinge elos kasrusr apneni acn sac nufon. Na acn nukewa ma elos lohng mu el oasr we elos ac use nu yorol mwet mas, oan fin kiaka kialos. 56 Ac acn nukewa Jesus el som nu we — nu in siti srisrik, ku siti lulap, ku finne likin siti uh — mwet uh ac use mwet mas lalos nu ke nien tukeni lun mwet uh ac kwafe sel elan lela mwet mas uh in kahlyena sisken nuknuk lal. Ac elos nukewa su kahlye, elos kwela.


BIBLE MUTAL ISAIAH 33\nSie Pre In Suk Kasru\n1 We nu sin mwet lokoalok lasr! Elos pisrapasr ac kiapu mwet uh, finne wangin mwet pisre ma lalos ku kiapwelos. Tusruktu pacl in pusr ac kikiap lalos ac safla, ac elos sifacna ac fah kiapweyuk ac pisreyuk ma lalos.\n2 LEUM GOD, pakoten nu sesr. Kut filiya finsrak lasr in kom. Karingin kut len nu ke len, ac molikutla in pacl ongoiya. 3 Pacl kom mweun kacsr uh, mutunfacl uh kaingla ke elos lohng kusen mweun. 4 Ma lalos nukewa ac fah orekeni ac utukla in ma wap, oana ke un locust uh kangla sroan ima nukewa.\n5 Fuka lupan fulatlana lun LEUM GOD! El pa nununku ma nukewa. El fah nwakla acn Jerusalem ke suwoswos ac pwaye, 6 ac oru tuh mutunfacl se inge in oakwuki ku. El karl ngin mwet lal pacl nukewa, ac sang lalmwetmet ac etauk nu selos. Ma saok se ma yohk emeet selos pa etu in sunakin LEUM GOD.\n7 Mwet na pulaik elos sukok ka sru. Mwet tutafpo fulat su suk inka nek in misla elos tung mwemelil. 8 Inkanek lulap uh yokla mwe sensen we oru wangin mwet fufahsryesr fac. Oakwuk in insesela ma orekla inmasrlon mutunfacl uh musalla, ac wanginla pac akfulatyeyen mwet uh. 9 Acn uh oanna ke wangin, ac wangin mwet muta we. Insak in acn Lebanon masla, ac infahlfal Sharon ma wo fohk we uh mwesisla, ac sroan sak uh in acn Bashan ac fin Eol Carmel putatla.\nLEUM GOD El Sensenkakin Mwet Lokoalok Lal\n10 LEUM GOD El fahk nu sin mutunfacl puspis, “Inge, nga ac mukuila ac akkalemye kuiyuk. 11 Kowos oru pwapa lusrongten, ac ma nukewa kowos oru wangin sripa. Ngunik, su oana sie e, ac kunauskowosla.” 12 Kowos ac mokutkuti oana eot ma isikyak in orek fasr — oana otonsak ma firirla nwe ke apatla. 13 Lela mwet nukewa yen apkuran ac yen loessula in lohng ma nga orala ac akilen ku luk.”\n14 Mwet koluk in Zion elos rarrar ke sangeng. Elos fahk, “Nununku lun God oana sie e ma firir nwe tok. Ya oasr kutena sesr ku in painmoulla ke kain in e ouinge uh?” 15 Kowos ku in moul kowos fin oru ma suwohs ac kaskas pwaye. Nik kowos orekmakin ku lowos in kiapu mwet sukasrup, ac nik kowos eis molin eyeinse. Nik kowos kupasryang nu selos su akoo in orek akmas ku in oru kutena ouiya koluk. 16 Na kowos ac fah moulla. Kowos ac fah okak na, oana ke kowos in muta ke sie pot ku yen fulat. Ac fah oasr mwe mongo nowos ac kof nimowos.\nWolana Lun Pacl Fahsru\n17 Kowos ac fah sifilpa liye sie tokosra in wolana lal su leumi sie facl na lulap. 18 Kowos ac fah esamak sangeng lowos ke mwetsac su eisani takma, ac mwet kalngeyuk ma oakla tower ke siti lowos. 19 Kowos ac tia sifil liye mwetsac ma orek funmwet ac kaskaskin sie kas ma kowos tia ku in kalem kac. 20 Ngetla liye acn Zion, siti se ma kut oru kufwa mutal lasr we. Liye acn Jerusalem! Sie acn misla su ac wo in muta we! Acn we ac fah oana sie lohm nuknuk ma tiana mokleyukla, su kwi kac uh tiana fifyak, ac sucl kac uh tia wi wotla. 21 LEUM GOD El fah akkalemye wolana lal nu sesr. Kut fah muta sisken infacl sralap ac sungan infacl srisrik. Tusruktu oak lulap okan mwet sulallal uh ac fah tiana kalkal we. 22 Tuh LEUM GOD pa ac nununkekut. El tokosra lasr su ac leumi kut ac loangekutla. 23 Sucl fin oak ingan foroti — tia ku in sruokya koesu uh in okak, ku amakunak nes uh in elakelik. Kut ac sruokya mwe kasrup nukewa lun mwet lokoalok lasr ac kitalik. Ac fah yolyak nu sesr, pwanang finne mwet sukapas, ac oasr pac ip lalos. 24 Wangin mwet in facl sesr ac fah fahk mu, “Nga mas.” Ma koluk lun mwet nukewa fah nunak munas nu selos.


Thursday (6/18) Sifac: Karingin Liki Kain In Rapku Nukewa - Word Of Knowledge | USA\nSifac: Karingin Liki Kain In Rapku Nukewa\nMwe Read: Luke 12:15-21\nKaringin Liki Kain In Rapku Nukewa\nPain kowos kewa. Nga lungse sifwilpac sang kulo na sin GOD ke moul lasr kewa. Ac oayapac ke mwe luti na wowo se utuku nasesr in sifwil pac akesmakinye kut ke moul lasr u. Mwe luti lasr u pa kalem ke mwe read lasr na mesengi u:\n“Ac El sifilpa fahk nu selos nukewa, ‘Liyaung ac Karingin kowos liki kain in rapku nukewa, mweyen moul na pwaye lun sie mwet tia ma ke ma su oasr la, el finne arulana kasrup. Na Jesus El fahk nu selos pupulyuk se inge: ‘ Pasr mwet kasrup se su acn lal uh oswe kain fokinsak na wowo. El mutewauk in sifacna nunku in el, ‘wangin acn in nwanak fokin ima nukea luk inge we. Mea na ac oru uh?’ Na el sifacna nunku mu, ‘pa inge ma nga ac oru: nga ac kunausya lohm in filma luk nga ac musaela pac kutu in yohk liki, yen nga ac filiya fokin ima ac ma kuk nukewa we. Na nga fah fahk nu sik sifacna, wo nu sum! Ma puspis ma lom ilusyukyak oan, yolyak in akfalye enenu lom nu ke yac puspis fahsru un, inge kom mongla na, mongo, nim ac akinsewowoye kom sifacna!’ A GOD EL fahk nusel. ‘Kom wwet lalfon! Ofong, moul lom ac fah itukla liki kom; na ac lun su ma inge nukwqa ma kom elosak?’ Na Jesus el fahk nu selos, ‘Pa inge ma ac sikyak nu sin mwet su elosak mwe kasrup nu selos sifacna, ac tia kasrup ye mutun GOD uh.”\nNga ke kut liye lac efu ku ke pupulyuk seing Jesus El pangon sie mwet kasrup lalfon, mweyen: el lungse mah kasrup lal yok. El lungse mah kasrup lal yok liki GOD. El tia nunku ke mwe inge ac. Ke sripen yok mwe kasrup lal oru el pangon mu el tia enenu GOD.\nEl lalfon mweyen el lungse mwe kasrup lal yok. Nga lungse akkalemye nusuwos la wangin na paye ma kuluk ke kasrup u kut fwin liyal Abraham el kasrup (Genesis 13: 2) Abraham el arulana kasrup ke seep, nani, cow, ac oayapa silver ac gold. David el kasrup, Solomon el kasrup. Kut fwin oru kasrup u yok liki GOD pa koluk.\nKut fwin koflac in fulelac mah kasrup lasr u. Pa kut luti ke mwet kol fusr se el kofla in fuleak mah kasrup lal na sin Christ (Mark 10: 17-22). Sis pac pange tia kalme pa kut in fueak nufon mah kasrup lasr na kut fwa ku in kulansupu Christ. MO! Jesus el srikacl mweyen El etu nunak lal. (Matt 6: 21). “Tuh yen ma saok lowos oasr we, nunkowos ac oan pac we.”\nMwe kasrup u pal nakewa ac srikeyuk kom. (Proverbs 3: 8, 9) “Kom fin oru ouinge, ac fah akkeye monum, ac sot ku nu sum. Akfulatye LEUM GOD ke mwe sang lom nu SEL ke mwe kasrup lom, ac nien wain lom ac fah kahkkakla ke wain.”\nEl lalfon mweyen el losrlac ke mwe kasrup lal el mulkunlac GOD. El tiana esam lac manukewa ma LUN GOD. (Psalm 50: 10-14). “Kosro nukewa insak uh ma nutik, ac oayapa cow su muta fin tausin inging. Won lemnak nukewa ma NUTIK ac ma moul nukewa in imae. NGA fin masrinsral, NGA ac tia siyuk sum ke mwe mongo, mweyen faclu ac koano nufon ma LUK Ya Nga kang ikwen cow mukul uh, ku nom srahn nani uh? NGA GOD Fulatlana! Pa inge mwe kisa ma NGA enenu sum. In sang kulo ke insiom, ac in akfale ma kom wulela kac.”\nMwe luti se inge sifwil pac tuku na yorosr in akesmakinye kut in tia oana mwet kasrup lalfonse. Kut esam la ma nukewa ma lun GOD. Kut enenu in sang kulo na SIN GOD pal nukewa. Kut in esam in tia lungse mwe kasrup yok liki GOD (Matt 6: 33). “A kowos in nunku meet ma nu ke Tokosrai LUN GOD ac ma lungse lal, na EL ac fah asot ma inge nukewa nu suwos.”\nPrevPreviousWednesday (6/17) Sifac: Fahkak Christ Ke Ngunin Nunku Kac Sifacna\nNextFriday (6/19) Sifac: Ekulla Insiuk Liki RapkuNext


“Pa Inge Orekma ac Wolacna Luhk” - Sel Elder M. Russell Ballard\nEprel 2013 | “Pa Inge Orekma ac Wolacna Luhk”\nTamuhlwel ac tahmtahel, kuh ma inkuhsrao ac facluh oasr ac oreklac kac uh pa pristut uh. Kuht suc mempucr ke Alu uh etuh lah kahsruh nuh ke kuh luhn pristut pa God Kuhlwacna ac Wen Nahtuhl, Jisus Kraist. Tiac kuh luhn pristut muhkwena pa inkuhsrao ac facluh oreklac kac uh, tuhsruhktuh oacyacpac kuh luhn Mwet Lahngo orekmakihnyuck ke orekma Lal fin facluh in oruh ma usrnguck, in ahkinsewowoye ac onwelah mwet mas, in ahkmoulyeack mwet misac, ac, ke Wen Kuloh Sefanna nuhtin Pahpah tuhmasr, in muhtweng kweok yohklac luhn Gethsemane ac Calvary—na El ahkfalye masap luhn mwe nuhnuhnkuh ke luhng kuhlwacng kuh sie Iwaclah ma pahtpaht ac kuhtanglah misac luhn mahno nuh ke Sifilpac Moulyak.\nPa ki ke wal luhn pristut ac kuh tuhkuh kac ma El sang nuh sel Peter, James, ac Jon ac Mwet Sap sahyac Lal in ahkinsewowoye mwet sahyac an in kapsreni inkuhsrao ma kapsreni fin facluh uh.\nKuh luhn pristut pa sie mwe sang muhtahl ac enenweyuck luhn God. Siena liki wal luhn pristut, suc pa mukwikwi ke inen God. Wal kuh akwuck se ingacn ituckyang ke fihliyac paho fin sifac. Kuh luhn pristut tuhkuh muhkwena ke mwet nwacsnwacs ac mukwikwi ke ma luhngse luhn God. Oacna Prestuhn Spencer W. Kimball el fahkwack ah, “Leum El use nuh sesr nohfohn, mwet suc sruok pristut, ip ke wal lal, tuhsruhktuh kuht kuh in orekmakihn muhkwena kuh luhn inkuhsrao wiwina suwohswohs lasr” (“Boys Need Heroes Close By,” Ensign, Mei 1976, 45)\nKe lwen wolacna ke Fohlohkihnyuckyak ac sulpac oreklac luhn Alu luhn Jisus Kraist ke facluh mihsenge, Jon Pacptais; Peter, James, ac Jon; Moses; Elias; ac Elijah tuhkuh nuh facluh ac fohlohkohnwack nuh sel Mwet Pahluh Joseph Smith ki ac wal luhn pristut ke orekma luhn God ke lwen sahflah inge.\nKe ki inge, wal inge, ac kuh inge ma Alu luhn Jisus Kraist orekweni mihsenge, ac Kraist pa sifac ma mwet pahluh moul Lal, Thomas S. Monson, ac Mwet Sap pahngonyuck suwohs in kahsrwel.\nKe plwacn Pahpah tuhmasr Inkuhsrao ma sang pristut nuh sin mukul, mukul uh oasr kunohkohn yohk in karihngihn pristut an, tuhsruhktuh elos tiac pa pristut uh. Oasr kunohkohn siena luhn mukul ac muhtwacn. Oacna muhtwacn se tiac kuh in pihtuctuckihn sie tuhlihk sahyacn sie mukul, na mukul se tiac kuh in orekmakihn kuh luhn pristut nohfohn in akiyac sie sucu ma pahtpaht sahyacn sie muhtwacn. Ke kahs sahyac uh, ke ohiyac luhn ma pahtpaht, kuh in pihtuctuc ac kuh luhn pristut kwewana akacsruhiyuck sin mukul ac muhtwacn kiyac. Ac in oacna mukul ac muhtwacn kiyac, mukul se ac muhtwacn se enenuh in srihke ukwe Pahpah tuhmasr Inkuhsrao. Ma yohk luhn mwet Kristin oacna luhngse, inse puhsisacl, ac mongfihsrwacsr enenuh in yohk srihpac nuh selos ke elos suk mwe insewowo luhn pristut ke moul lalos ac sucu lalos.\nYohk srihpac nuh sesr in kahlwem lah Pahpah Luhng El orwaclah inkacnek soko in tuhlihk nuh kwewa Nahtuhl in eis mwe insewowo kac ac in ahkfokokoyeyuck ke kuh luhn pristut. Infulwacn plwacn luhn God nuh sin tuhlihk nguhn Nahtuhl pa fahkwack ma orekma ac wolacna Lal pa in oruh moul luhn mwet in eis moul ma pahtpaht yurin God (liye Moses 1:39).\nKe fwackyuck an ma sang nuh sel Mwet Pahluh Joseph Smith ke section 81 ke Doctrine and Covenants, Leum el ahkuhtweyac lah kuh luhn pristut orekmakihnyuck in kahsruh mwet muhnahs, ahkkweye paho ma ahtlah, ac ahkfokokoye niyac muhnahs an (fuhs 5).\nAc in oruh ma inge kowos ac fah oruh ma wo emet nuh sin mwet tuhlan lowos, ac fah ahkfuhlwactye wolacna luhn El suc pa Leum lowos (liye D&C 81:4).\nKe kuht nuhnkuh ke petsac in kahsruh mwet muhnahs, ahkkweye paho ma ahtlah, ac ahkfokokoye niyac muhnahs an, nga esam ke sie tuhlihk matwac yac itkohsr ahkkahlwemye nuh sin pahpah mahtuh tuhmwacl sie tomato ma muhtwacwacack ke fihtac se oacna sie project luhn kuhlahs luo ke lutlut ah.\nEl ahkuhtweyac lah ke fihtac sefanna kuh in tuhkuh soko fukunsahk. Ac fin karihngihnyuck fukunsahk soko ah, tomato pucspucs kuh in tuhkuh oasr fihtac puhkantwen kac.\nEl fahk, “Na fin fihtac ingacn nohfohn ukwiyucki ac orwaclah tomato pucspucs pac, ac kowos ukiyac fihtac ingacn nohfohn pac, ke kuhtuh yac kowos ac eis miliacn sin tomato uh.”\n“Nohfohn,” el fahk ke engan, “tuhkuh ke sie fihtac srihsrihk.”\nTuhsruhktuh el fahk, “nga apkuhran in uniyac fukunsahk soko suhnuhk ah. Nga fihliyac ke infuckihl lohsr se ac muhlkuhnlah in sang kihte kof. Ke nga esamwack fukunsahk soko ah, nga liye lah luhman muhnahs ac sahp misac. Nga tuhng ke nga nuhnkuh ke tomato miliacn ma ac tiac kapwack.”\nEl rahrah na in fahk nuh sin pahpah mahtuh tuhmwacl ke “usrnguck” ma sikyak ah.\nEl ahkuhtweyac, “Ninac el fahk lah sahp fukunsahk soko ah tiac misac. Sahp ma el enenuh pa kuhtuh kof ac kahlwem in molwelah fukunsahk soko ah.\n“Ac pwacye sel. Nga sang kuhtuh kof, ac nga sang kahlwem nuh kac. Ac meac sikyak?” el siyuck. “El sulpac moulyak, ac ingena el kuh in oraclah tomato miliacn an!”\nFukunsahk tomato srihk suhnwacl, sesseslah ke kuh tuhsruhktuh ahkmuhnahsyeyuck ke srihpen tiac karihngihnyuck, na ahkfokokoye ac molwelah ke fihsrwacsr in sang kuhtuh kof ac kahlwem sin muhtwacn fuhsr an suc luhngse ac kena karihngihn.\nTamuhlwel ac tahmtahel, oacna tuhlihk nguhn nuhtin Pahpah luhngse tuhmasr Inkuhsrao, oasr kuh wacngihn sahflahiyacn inkuhsrao lasr. Tuhsruhktuh kuht fin tiac porongo, kuht kuh in eklac oacna soko fukunsahk muhnahs. Kuht kuh in som liki wosasuc pwacye luhn Kraist ac oruh in masrinsracl ac muhnahs ke nguhn, mweyen kuht som liki kahlwem wolacna ac kof in moul ke luhngse ma pahtpaht ac kuh luhn pristut luhn Mwet Lahngo.\nMwet suc sruok pristut ac tiac srihke in ahkfalye pristut an ke kuhlwacnsapuh sucu lasr ac mwet sahyac oacna mwet suc tiac eis mwe insewowo ke kuh luhn pristut ac fah muhnahslah ke nguhn, mweyen elos tiacna eis mwe enenweyuck ke nguhn ke mongo, kahlwem, ac kuh luhn God ke moul lalos—oacna tomato fukunsahk ma sesseslah ke kuh tuhsruhktuh tiac karihngihnyuck ac muhnahslah.\nKuh se oacna ma oraclah facluh, galaxy, ac universe an kuh ac enenuh in wi ip ke moul lasr uh in kahsruh, ahkfokokoye, ac ahkinsewowoye sucu lasr, kawuck lasr, ac mwet tuhlan lasr uh—ke kahs sahyac, in oruh ma luhngse luhn Mwet Lahngo suc El fin oasr ac fah ahkkweye kuht mihsenge.\nAc srihpac yohk ke kuh luhn pristut pa in ahkinsewowoye, ahkkweye, ac ahknwacsnwacsye kuht na kuht kuh in muhta yurin sucu lasr yurin pahpah tuhmasr ac ninac kiyacsr inkuhsrao, oracni ke sil luhn pristut, wi orekma wolacna luhn God ac Jisus Kraist ac ahkyohkye kahlwem ac wolacna Lalos.\nKe srihpac se inge, kuhtuh mahlwem tari ah nga eis pacl wo in wi ke oraclah luhn petsac-ma ke mwe luti nuh sin mwet kol facluh nohfohn pahngpahng Ahkfokokoye Sucu an ac Alu nuh ke Pristut.\nDVD sasuc ac wo in lutlutkihn se inge luhngasyucklac nuh ke kahs 66. El luti ke ohiyac ma kuh luhn pristut kuh in ahkinsewowoye, molwelah, ac sulpac molwelah moul lasr, moul luhn sucu lasr, ac moul luhn mempucr nuh kwewa ke Alu uh.\nAhkkahlwemye nuh sesr nohfohn—mukul, muhtwacn; pahyuck, katinmas, kuh lolacp; kuh kuhtwena ohiyac—ohiyac ma kuht kuh in wi ipeis mwe insewowo luhn pristut. Oasr suhnuhn ip ke petsac ma lusen minit oalkosr nuh ke singucul luo ma ahkuhtweyac ki, wal, ac kuh luhn pristut ac ohiyacn ma ahkfokokoye kais sie mwet, sucu, ac Alu uh.\nSie ip sacohk pa petsaciyucklac ke lohm srihsrihk in payonir luhn ninac mahtuh kiyacn ninac mahtuh kiyuck ah Mary Fielding Smith. El pa katinmas kiyacl Hyrum, mukul mahtuh wiyacl Mwet Pahluh Joseph. Oacna sie ninac lolacp, ac ke luhlahlfongi kuh ke pristut, el pahngonyuck ac luhlahlfongi kuh se inge in tuhfahlah ac ahkinsewowoye tuhlihk nahtuhl ke luhngse ac kahlwem luhn wosasuc an. Mihsenge tuhlihk tausin nohfohn nahtuhl luhn mwet kol luhlahlfongi ac mempucr ke Alu uh fahk kuloh nuh sel ke luhlahlfongi, puhlaik, ac srihkasrak lal.\nMwe ahkpah sasuc nuh sin mwet luti inge oasr ingena ke internet luhn LDS.org ac mwet nuh kwewa kuh in liye. Kowos kuh in liye ke internet ke LDS.org, kuh kowos kuh in download nuh ke computer, smartphone, kuh tablet device nuhtuwos an.\nPrestuhnsi Se Met siyuck tuh “prestuhnsi luhn stek ac pisaprik in sang sie kuh luo miting ke stek kuh ward in liye DVD sacn [nohfohn]. Miting luhn stek ac ward enenuh in sramsram ke ohiyac in oruh ac luti ma oasr kac an” (First Presidency letter, Fepweri 1, 2013).\nMa oasr kac fah mokle ac ahkkweye mempucr ke u luhn pristut, Rilif Sosaiti, Sacnri Skul, Muhtwacn Fuhsr, Mukul Fuhsr (yohk nuh sin mwet suc ahkolah in wi misin), ac ke toeni luhn U luhn Tuhlihk Srihsrihk, kuh ke toeni ke Sacnri ahklimekohsr. Mempucr ke council ac fah ahkkweye kais sie ac pahpah ac ninac in orekmakihn petsac se inge yurin sucu lalos an. Tamuhlwel ac tahmtahel, mwe luti luhn mwet kol se inge ma nuh sin mempucr nuh kwewa luhn Alu uh. Pahpah ac ninac an, liye, akacsruhi, ac sramsram ke ma kowos lotwelah ac puhla kac yurin tuhlihk nuhtuwos, ac lwelah elos in liye ac oruh oacna sie yuruwos ma sucu lowos an kuh in ahkfokokoyeyucklac ke pristut uh.\nJisus el fahk:\n“Kuhtwena mwet suc maluh, lwelah elan tuhkuh nuh yuruk ac nihm” (Jon 7:37).\n“Ac kuhtwena mwet suc nihm ke kof se ma nga fah sang nuh sel, ac fah tiacna sifilpac maluh; tuh kof se ma nga fah sang nuh sel ac fah eklac sie unohn in kof in el, suc ac fah sang nuh sel kof in moul, oacyacpac moul ma pahtpaht.” (Jon 4:14).\n“Nga kahlwem luhn facluh: Kuhtwena mwet suc fahsr tukuk fah oasr kahlwem luhn moul yohrohl” (Jon 8:12).\nFin kuhtwena suwos puhla lah luhlahlfongi lowos ke plwacn luhn Pahpah Lucng muhnahs liki kowos nuhnkuh enenweyuck, na ahkfototoye nuh sin Mwet Lahngo. Lwelah kahlwem Lal ac kof in moul Lal in oruh nuh suwos ac sucu lowos ma oacna kof ac kahlwem oruh nuh ke fukunsahk tomato muhnahs soko ah in moulyak.\nIngena, nga muhtwacwacack ke ma wolacna ke ma oreklac sin God nuh ke kuh luhn pristut. Nga tu inge ac motko, oacna puhs suwos oruh, fin kuh luhn God in luti ac ahkinsewowoye kuht uh kuh in kahlwem sie lwen uh. El kuhlwacna, yohk, ac fokoko.\nJoseph Smith el fahk, “Pristut pa sie ip yohk ma pahtpaht, ac oasr yurin God ke ma pahtpaht, ac fah nuh ke ma pahtpaht, ke wacngihn sahflah ke lwen kuh yac” (Teachings of Presidents of the Church: Joseph Smith , 104).\nNga fahkwack lah orekma luhn Jisus Kraist oreklac ke pristut uh. Pa kuh ma Pahpah tuhmasr Inkuhsrao ac Wen Kuloh Nahtuhl orwaclah facluh se inge ac muhtwacwacack plwacn wolacna in engan kacsr. Lwelah kuht in lahlmwetmwet in suk in ahkfokokoye moul lasr uh, moul luhn sucu lasr uh, ac Alu luhn Jisus Kraist luhn Mwet Luhlahlfongi ke Lwen-sahflah nuh ke kuh luhn pristut luhn God pa pruhe inse puhsisacl luhk ke inen Jisus Kraist, amen.\nPahngonyuck nuh ke Orekma


Zephaniah 3 - BIBLE MUTAL\n1Acn Jerusalem ac musalla, sie siti olafohkfok ac tunyuna, su akkeokye mwet lal sifacna.\n2El tuh tia porongo LEUM GOD, ku insewowo in eis kas in kaiyuk lal. El tia filiya lulalfongi lal in LEUM GOD, ku suk kasru sel.\n3Mwet leum lun acn we elos oana lion ngutngut; mwet nununku we oana kosro wolf masrinsral su arulana rapku ac tia lela soko sri in oan nu ke lotu tok uh.\n4Mwet palu elos tiana oru ma kunalos ac elos kutasrik; mwet tol elos akfohkfokyela ma mutal ac ikil ma sap lun God in wo nu selos sifacna.\n5Tusruktu LEUM GOD El srakna oasr in siti uh; El oru ma suwohs ac tia ku in oru ma sufal. Lotutang nukewa El tia tui in oru nununku suwohs nu sin mwet lal. A ne ouinge, mwet sesuwos we srakna oru na ma koluk ac tia mwekin.\n6LEUM GOD El fahk, “Nga sukela mutunfacl puspis. Nga kunausla siti selos ac filiya pot ac tower ke siti inge in musalla na oan. Siti uh wanginla mwet we, inkanek uh oalalla — wangin mwet lula.\n7Nga tuh nunku mu ma inge ac tuh oru mwet luk in asmakla ac akfulatye kaiyuk luk, ac tia mulkunla mwe luti luk nu selos. A tia paht na elos sifil oru koluk oana meet ah.\n8Ac LEUM GOD El fahk, “Soano na. Tupan len se nga ac tuyak ac orek loh lain mutunfacl uh. Nga wulela tari tuh nga fah orani mutunfacl ac tokosrai, ac oru elos in pula ku lun kasrkusrak luk. Faclu nufon ac fah kunausyukla ke kasrkusrak luk, su oana sie firir in e.\n9“Na nga fah ekulla ouiyen kaskas lun mwet in mutunfacl nukewa, ac elos fah pre nu sik mukena, ac tia nu sin kutena god saya. Elos nukewa fah akosyu.\n10Finne acn Ethiopia su oan loeslana, mwet luk su fahsrelik elos ac fah use mwe kisa nu sik we me.\n11In pacl sac, kowos mwet luk fah tia sifilpa enenu in mwekin lah kowos tuh tuyak lainyu. Nga fah lusla mwet nukewa su filang ac inse fulat, ac kowos fah tia sifilpa tunyuna lainyu fin eol mutal sik.\n12Nga fah oakiya sie mutunfacl pusisel ac efal in acn we, su fah tuku ac sukok kasru sik.\n13Mwet Israel su lula ac fah tia oru kutena ouiya koluk nu sin kutena mwet, ku fahk kas kikiap, ku srike in aklalfonye mwet. Elos fah kapkapak ac muta in misla, ac tia sangeng sin kutena mwet.”\n14On ac sasa ke engan, kowos mwet Israel! Jerusalem, engan ke insiom nufon!\n15LEUM GOD El tulokinya kaiyuk lal nu sum. El lusak mwet lokoalok lom nukewa. LEUM GOD, su tokosra lun Israel, El wi kom. Inge kowos tia enenu in sifilpa sangeng.\n16Pacl se apkuran me ke elos fah fahk nu sin Jerusalem, “Nikmet sangeng, siti Zion! Nikmet lela poum in munasla!\n17LEUM GOD lom El wi kom; Ku lal ac fah sot kutangla nu sum. LEUM GOD El fah enganak keim, Ac ke lungse yohk lal El fah sot nu sum sie moul sasu. El fah on ac arulana engan keim,\n18Aok, oana engan lun mwet uh ke pacl in kufwa.” LEUM GOD El fahk, “Nga aksafyela tari mwe aksangeng lun ongoiya Ac eisla mwe mwekin lom.\n19Pacl se apkuranme! Nga fah akkeokye mwet ma akkolukye kom; Nga fah molela mwet ul nukewa Ac folokonma mwet sruoh nu yen selos. Nga fah ekulla mwekin lalos nu ke akfulat, Ac faclu nufon fah kaksakunulos.\n20Pacl se apkuranme! Nga fah oru tuh mwet lom nukewa su fahsrelik in folokeni nu yen selos. Nga fah oru kom in pwengpeng fin faclu nufon Ac sifilpa akkasrupye kom.” LEUM GOD El fahk ouinge.


Friday (3/18) Sifac: Luhlahlfongi Ma Kuhtanglah - Word Of Knowledge | USA\nSifac: Luhlahlfongi Ma Kuhtanglah\nMwe Read: Rome 12:14-21\nMwe read se inge el putatyang nuke tukakinyen oiyen moul lun sie mwet Christian. Tuh kuht fin ac pangon kut sie mwet christian enenu kuht in oruh lulalfongi lasr uh in fal nuke kena lun God.\nKena lun God nu sesr kais sie tuh kuht in sang kewa kuiyacsr nofon in kuh in moul mislac yurin mwet nukewa. El fahk muh kuht in sang nusel kuh siyuck tuh elan kuh in akinsewowoyelos suc oru koluk nusesr in tiac selngawielos uh elan akinsewowoyelos. Tuh kuht in esam lah ma lun God in nununkelos suc oru koluk nusesr. Tuh kutena mwet fin oru koluk nu sesr kuht in tiac folokin ke ma koluk. Ma simuslah fahk, “mwet lokalok lom fin masrinsral, sang ma nacl; el fin malu, sang kof nimacl; tuh ke kom oru oinge kom arulana akmekinyellah”.\nLeum God El oacyacpac kena tuh kuht in nunku ke mwet nukewa oacna sie a kuht in tiac sifana nunku muh kuht lalmwetmwet.\nMoul lun sie mwet Christian tiacna fisrasr tusruktuh lulalfongi lasr fin paye ac suwos wangin ma kuh in tilokin kuht a kuht ac tuyak ac kutanglah mwe sruf nukewa tuhkuh in fungulkut. Kuht in esam in tiac lela ma koluk in kutangkutlac, a kuht in kutanglah ma koluk ke ma wo ke sripen lulalfongi lasr ke Leum God lasr.\nPrevPreviousThursday (3/12) Sifac: Fohlohkinyuckyak Luhlahlfongi\nNextSaturday (3/19) Sifac: Akucl Luhn LuhlahlfongiNext


BIBLE MUTAL LUO SAMUEL 18\n☰ LUO SAMUEL 18 ◀ ▶\nKutangyukla Absalom Ac Anwuki El\n1 Tokosra David el eisani mwet lal nukewa ac kitalik nu ke u — ke kais tausin, ac kais foko, ac sang mwet kol in sapsap nu selos. 2 Na el supwalosla ke u tolu. Captain lun kais sie u inge pa Joab, ac Abishai tamulel lal Joab, ac Ittai mwet Gath. Ac tokosra el fahk nu sin mwet lal inge, “Nga sifacna ac wi kowos pac.”\n3 Na elos fahk nu sel, “Tia fal kom in wi kut som. Kut nukewa fin forla kaingla, ac wangin kalmac nu sin mwet lokoalok lasr. Ku tafu sesr fin misa, ac fah ma pilesr pac selos. Kom mukefanna saok liki singoul tausin sesr, na pa wo kom in mutana in siti uh ac supu mwe kasru nu sesr.”\n4 Tokosra el topuk, “Ma na kowos wotela an, nga ac wi na.” Na el tuyak ke mutunpot in siti sac ke mwet lal ah illa ke u lalos, kais tausin ac kais foko ke u se. 5 El sapkin nu sel Joab, Abishai ac Ittai, ac fahk, “Ke sripuk, nimet oru kutena ma koluk nu sin mwet fusr sac, Absalom.” Mwet mweun nukewa elos lohng ke David el sapkin nu sin captain tolu lal.\n6 Mwet mweun lal David elos illa nu inimae, ac mweuni mwet Israel ke insak Ephraim. 7 Mwet Israel elos kutangyukla sin mwet lal David. Arulana upa mweun sac. Oasr mwet longoul tausin misa in len sac. 8 Mweun sac fahsrelik in polo acn sac nufon, ac pisen mwet misa insak ah pus liki mwet anwuki ke mweun ah.\n9 Na Absalom el sun kutu mwet lal David. Absalom el muta fin miul soko, ac ke el kasrusr ye sak oak lulap soko, insifal sremla ke lesak ah. Miul soko ah kasrusr na, a Absalom el atlana ke sak oak soko ah. 10 Sie sin mwet lal David ah liyalak ac fahkang nu sel Joab, “Nga liyalak Absalom el oan atla ke sak oak soko!”\n11 Ac Joab el fahk, “Fin pwaye kom liyal, efu kom ku tia unilya na we? Nga lukun sifacna sot singoul ipin silver ac sie pel lom.”\n12 Mwet sac fahk, “Kom finne ase sie tausin ipin silver, a nga tia ku in srukak soko kufinpouk in lain wen natul tokosra. Kut nukewa lohng ke tokosra el sapkin nu sum Abishai ac Ittai, ac fahk, ‘Ke sripuk, nimet oru kutena ma koluk nu sin mwet fusr sac, Absalom.’ 13 Tusruktu nga funu seakos tokosra ac unilya Absalom, tokosra el lukun lohngak kac mweyen el lohng ma nukewa, na kom lukun tiana kasreyu.”\n14 Joab el fahk, “Nga ac tia sifil sisla pacl luk yurum.” Na el us osra tolkwe ac sang fakisya iniwal Absalom ke el srakna moul oan atla ke sak oak soko ah. 15 Ac singoul sin mwet mweun lal Joab elos apnulla Absalom ac faksilya nwe ke el misa.\n16 Joab el sap elos in ukya mwe ukuk in tui mweun ah, na mwet lal ah foloko ac tila ukwe mwet Israel. 17 Elos us manol Absalom, ac sisya in sie luf na loal insak ah, ac sisang yol in eot na lulap in afinya. Mwet Israel nukewa elos kaingla, kais sie mwet nu yen sel.\n18 Ke Absalom el tuh srakna moul, el tulokunak soko sru lulap ke Infahlfal Tokosra, in tuh sie mwe esmak kacl sifacna, mweyen wangin tulik natul in us inel tuh in tia wanginla. Ouinge el sang inel sifacna nu ke sru soko ah, na srakna eteyuk sru soko ah nwe misenge mu Mwe Esmakin Lal Absalom.\nDavid El Lohngak Lah Absalom El Misa\n19 Na Ahimaaz, wen natul Zadok, el fahk nu sel Joab, “Lela ngan kasrusr nu yorol tokosra ac us pweng wo se inge lah LEUM GOD El molella liki mwet lokoalok lal ah.”\n20 Na Joab el fahk, “Mo! Kom fah tia us kutena pweng misenge. Kom ku in us ke sie na len, tuh tia misenge, mweyen wen nutin tokosra el misa.” 21 Na el fahk nu sin mwet kohs se lal su sie mwet Ethiopia,* “Fahla fahk nu sin tokosra ma kom liye ah.” Na mwet kohs sac srimi ac kasrusr som.\n22 Na Ahimaaz el sifil kwafe ac fahk, “Nga mansis ma nukewa, tuh nga siyuk nunak munas, lela ngan wi pac usyen pweng sacn.”\nJoab el siyuk, “Wen nutik, efu ku kom lungse us pweng sacn, ke ac wangin molo nu sum?”\n23 Na Ahimaaz el sifilpa fahk, “Finne mea ma ac sikyak, nga srakna lungse wi kom.”\nJoab el fahk, “Kwal, fahla.” Ouinge Ahimaaz el kasrusr tufoki inkanek soko ke Infahlfal Jordan, ac el alukella mwet kohs sac.\n24 Oasr pot luo raunela siti sac, ac David el muta inmasrlon mutunpot se lik ac mutunpot se loac. Sie mwet topang el fanyak nu fin pot uh, ac tu fin mutunpot sac. Ke el ngetla el liyauk mwet se mukena yume. 25 El pang ac fahk nu sin tokosra, ac tokosra el fahk, “El fin mukena, el us pweng wo.” Mwet kasrusr sac el yume na.\n26 Na mwet topang sac liyauk sie pac mwet su mukena kasrusr, na el ngeti ac pang nu sin mwet se liyaung mutunoa, “Ngetla liye! Mwet se pa pac yume uh!”\nNa tokosra el fahk, “El us pac pweng wo.”\n27 Mwet topang sac fahk, “Nga liye tuh mwet se meet ah kasrusr oana Ahimaaz.”\nTokosra el fahk, “El mwet na wo se, ac el us pweng wo.”\n28 Ahimaaz el wola ac paing nu sin tokosra, ac el putati nu infohk ah ye mutal ac fahk, “Leum luk, kaksakin LEUM GOD lom su asot kutangla nu sum fin mwet lokoalok lom!”\n29 Tokosra el siyuk, “Ya Absalom nutik ah ku na?”\nAhimaaz el topuk, “Ke Joab, captain lom, el supweyume, nga tuh liye oasr mukuikui yohk se orek tuh nga tia ku in etu lah mea se.”\n30 Tokosra el fahk nu sel, “Fahsrot tu inse ingo.” Ac el fahla nu insac ac tu we.\n31 Na mwet Ethiopia sac el tuku, ac fahk nu sin tokosra, “Leum fulat, oasr pweng wo se nga us nu sum! Misenge LEUM GOD El asot kutangla nu sum fin mwet nukewa su tuyak lain kom!”\n32 Ac tokosra el siyuk, “Ya Absalom nutik ah ku na?”\nMwet kohs sac fahk, “O Tokosra, leum luk, nga kena tuh ma sikyak nu sel ah in sikyak nu sin mwet lokoalok lom nukewa, oayapa nu sin mwet nukewa su lain kom.”\n33 Ac insien tokosra sessesla ke asor. El fanyak nu ke infukil se oan lucng ke mutunpot ah, ac tung. Ke el tung el fahk, “We, wen nutik! Wen nutik, Absalom! Absalom nutik! Nga ke in nga pa misa ac tia kom, wen nutik! Absalom nutik!”\n* 18:21 Ethiopia: ine sasu nu ke acn Cush; liye ke Kalmen Kutu Kas.


Sie Chronicle 4 - BIBLE MUTAL\nSie Chronicle 4\n1Pa inge inen kutu mwet in fwil natul Judah: Perez, Hezron, Carmi, Hur, ac Shobal.\n2Shobal pa papa tumal Reaiah, su papa tumal Jahath, su papa tumal Ahumai ac Lahad, su papa matu tumun mwet su muta in siti Zorah.\n3Pa inge wen natul Etam: Jezreel, Ishma, ac Idbash, ac inen mutan se wialtal pa Hazzelelponi.\n4Penuel pa musaela acn Gedor, ac Ezer pa musaela acn Hushah. Mwet inge ma natul Hur, wounsial Ephrath su mutan kial Caleb, ac elos pa musaela acn Bethlehem.\n5Ashhur, mwet se ma musaela siti Tekoa, oasr mutan luo kial: elos pa Helah ac Naarah.\n6Naarah el oswela wen akosr: elos pa Ahuzzam, Hepher, Temeni ac Haahashtari.\n7Helah el oswela wen tolu: elos pa Zereth, Izhar, ac Ethnan.\n8Koz pa papa tumal Anub ac Zobebah, ac el pa papa matu tumun sruf lal Aharhel, su wen natul Harum.\n9Oasr sie mwet pangpang Jabez, su arulana akfulatyeyuk in sou lal. Nina kial uh sang inel Jabez, mweyen upala ngal ke el isusla ah.\n10Jabez el pre nu sin God lun Israel ac fahk, “O God, akinsewowoyeyu, ac ase in yohk acn sik. Muta yuruk ac karinginyu liki kutena ma koluk su ku in oru nga pulakin ngal.” Ac God El sang nu sel oana ma el tuh pre kac.\n11Caleb, tamulel lal Shuhah, el papa tumal Mehir, su papa tumal Eshton.\n12Oasr wen tolu natul Eshton: elos pa Bethrapha, Paseah, ac Tehinnah. Tehinnah pa musaela siti se pangpang Nahash. Fwil nutin mwet inge elos pa muta in acn Recah.\n13Oasr wen luo natul Kenaz: elos pa Othniel ac Seraiah. Oasr wen luo pac natul Othniel: elos pa Hathath ac Meonothai.\n14Meonothai pa papa tumal Ophrah. Seraiah pa papa tumal Joab, ac Joab pa musaela acn se pangpang Infahlfal lun Mwet Tufahl. Mwet nukewa in acn sac elos mwet usrnguk ke orekma uh.\n15Caleb, wen natul Jephunneh, oasr wen tolu natul: elos pa Iru, Elah, ac Naam. Elah pa papa tumal Kenaz.\n16Oasr wen akosr natul Jehallelel: elos pa Ziph, Ziphah, Tiria, ac Asarel.\n17Wen natul Ezrah pa Jether, Mered, Epher, ac Jalon. Mered el payuk sel Bithiah, acn natul tokosra lun Egypt, na Bithiah el oswela acn se, inel pa Miriam, ac wen luo: elos pa Shammai ac Ishbah. Ishbah pa musaela acn Eshtemoa.\n18Mered el oayapa payuk sin mutan se in sruf lal Judah, ac oasr wen tolu natultal: elos pa Jered su musaela acn Gedor, ac Heber su musaela acn Soco, ac Jekuthiel su musaela acn Zanoah.\n19Hodiah el payuk sin mutan se wial Naham. Tulik natultal nu ke fwil fwil tok an pa orala sruf luo inge: mwet Garm su muta in acn Keilah, ac mwet Maacath su muta in acn Eshtemoa.\n20Oasr wen akosr natul Shimon: elos pa Amnon, Rinnah, Benhanan, ac Tilon. Oasr wen luo natul Ishi: elos pa Zoheth ac Benzoheth.\n21Shelah el sie sin wen natul Judah. Pa inge inen kutu sin mwet in fwil tokol: Er su musaela acn Lecah; Laadah su musaela acn Mareshah, sruf lun mwet orek nuknuk su muta in Beth Ashbea;\n22Jokim ac mwet su muta in acn Cozeba; Joash ac Saraph, su tuh payuk sin mutan Moab na muta in acn Bethlehem. (Sramsram inge ma oemeet.)\n23Mwet inge elos mwet kulansap lun tokosra, ac elos mwet orek ahlu ke fohk kle. Elos muta in acn Netaim ac Gederah.\n24Oasr wen limekosr natul Simeon: elos pa Nemuel, Jamin, Jarib, Zerah, ac Shaul.\n25Wen se natul Shaul pa Shallum, papa tumal Mibsam, papa tumal Mishma,\n26papa tumal Hammuel, papa tumal Zaccur, papa tumal Shimei.\n27Oasr wen singoul onkosr ac acn onkosr natul Shimei, tusruktu supus tulik nutin sou lun tamulel lal Shimei, pwanang sruf lal Simeon uh tiana puselik oana sruf lal Judah.\n28Meet liki pacl wacl Tokosra David, mwet in sruf lal Simeon elos tuh muta in acn ekasr inge: Beersheba, Moladah, Hazarshual,\n31Beth Marcaboth, Hazarsusim, Bethbiri, ac Shaaraim.\n32Oasr pac acn limekosr saya elos tuh muta we: Etam, Ain, Rimmon, Tochen, ac Ashan,\n33oayapa inkul nukewa ma oan raunela acn inge, fahla nwe roto eir ac sun acn Baalath. Pa inge ma elos tuh simusla ke takin sou lalos ac acn elos tuh muta we.\n34Meshobab, Jamlech, Joshah wen natul Amaziah, Joel,\n35Jehu (wen natul Joshibiah, wen natul Seraiah, su wen natul Asiel),\n37Ziza (wen natul Shiphi, wen natul Allon, su ma in fwil natul Jedaiah, Shimri, ac Shemaiah).\n38Mwet inge nukewa elos mwet kol in sou lalos, ac sruf lalos an kapkapak na\n39ac fahsrelik nu layen roto apkuranyang nu Gerar. Elos us sheep natulos in mongo ke sie acn yohk mah we layen kutulap in infahlfal se ma siti se inge oasr we.\n40Pukanten acn wowo elos konauk nu ke kosro natulos, ke sie acn tupasrpasr ac yohk ac misla. Mwet ma tuh muta in acn se inge meet elos ma in sou lal Ham.\n41Ke pacl lal Tokosra Hezekiah lun Judah, mwet ma takinyukla inelos lucng elos tuh som nu Gerar, ac kunausla lohm nuknuk ac nien muta lun mwet we. Elos ukwauk mwet inge liki acn selos ac aolulosla in muta we, mweyen arulana wo acn mahma ingo nu ke sheep natulos.\n42Oasr mwet lumfoko sin sruf lal Simeon elos som nu kutulap nu Edom. Wen natul Ishi inge pa kololos: Pelatiah, Neariah, Rephaiah, ac Uzziel.\n43Elos som twe onela mwet Amalek su muta in acn sac, ac elos oakwuki we oe in pacl sac me.\n< Sie Chronicle 3\nSie Chronicle 5 >


Nehemiah 3 - BIBLE MUTAL\n1Pa inge luman musaiyen pot lun siti sac. Mwet Tol Fulat Eliashib ac mwet tol wial sifil musai Mutunpot Sheep. Elos kisaela, ac sang srungul nu ke acn se. Elos kisaela pot uh fahla na nwe ke Tower lun Foko ac Tower lun Hananel.\n2Mwet Jericho musai ip se toko. Zaccur, wen natul Imri, musai ip se tokoyang.\n3Sou lulap lal Hassenaah pa musai Mutunpot Ik. Elos kaskiya sru ac mutunpot nu yen se, ac sang osra in sruok, ac sak lulap mwe laki mutunpot uh.\n4Meremoth, wen natul Uriah su ma natul Hakkoz, pa musai pola se tokoyang. Meshullam, wen natul Berechiah su ma natul Meshezabel, pa musai pola se toko. Zadok, wen natul Baana, musai pola se tokoyang.\n5Mwet Tekoa musai pola se toko, tusruktu mwet kol lun acn sac srunga oru orekma lun pao ma srisrngiyuk nu selos sin mwet kol lun orekma.\n6Joiada, wen natul Paseah, ac Meshullam, wen natul Besodeiah, pa sifil musai Mutunpot Jeshanah. Elos kaskiya sru ac mutunpot nu yen se, ac sang osra in sruok, ac sak lulap mwe laki mutunpot uh.\n7Melatiah, sie mwet Gibeon, ac Jadon, sie mwet Meronoth, wi mwet Gibeon ac Mizpah pac musai pola se tokoyang fahla nwe ke lohm sel governor lun acn Roto‐in‐Euphrates.\n8Uzziel, mwet orekma ke gold se, wen natul Harhaiah, pa musai pola se tokoyang. Hananiah, sie mwet orek ono keng, pa musai pola se tokoyang fahla na nwe ke Pot Sralap.\n9Rephaiah, wen natul Hur, su leumi tafu acn Jerusalem, pa musai pola se tokoyang.\n10Jedaiah, wen natul Harumaph, pa musai pola se tokoyang, su oan fototo nu lohm sel sifacna. Hattush, wen natul Hashabneiah, pa musai pola se tokoyang.\n11Malchijah, wen natul Harim, ac Hasshub, wen natul Pahath Moab, pa musai pola se toko oayapa Tower in Funyu.\n12Shallum, wen natul Hallohesh, su leumi tafunyen lula Jerusalem, pa musai pola se toko. (Acn natul wi pac kasru orekma sac.)\n13Hanun ac mwet muta in acn Zanoah pa sifil musai Mutunpot Infahlfal. Elos sang mutunpot nu yen se, ac sang osra in sruok, ac sak lulap mwe laki mutunpot uh, na aksasuye sie tausin lumfoko fit ke pot uh, fahla nwe ke sun Mutunpot in Sisi Kutkut.\n14Malchijah, wen natul Rechab, su leum lun an Beth Haccherem, pa sifil musai Mutunpot Kutkut. El sang mutunpot nu yen se, a sang osra in sruok a sak lulap mwe laki mutunpot uh.\n15Shallum, wen natul Colhozeh, su leum lun acn Mizpah, pa sifil musai Mutunpot Unon. El afinya mutunpot sac, ac sang srungul nu yen se, na sang osra ac sak nu kac. El musai pot sisken na ima mahsrik lun tokosra ke Lulu Shelah, fahla na nwe ke nien fani liki Siti sel David.\n16Nehemiah, wen natul Azbuk, su leumi tafu acn Bethzur, pa musai pola se tokoyang, fahla na nwe ke kulyuk lal David, ac lulu se we oayapa lohm in muta lun un mwet mweun.\n17Mwet Levi inge pa sifil musai pola ekasr tokoyang ke pot uh: Rehum, wen natul Bani, el musai pola se tokoyang; Hashabiah, su leumi tafu acn Keilah, el musai pola se toko, ke inen acn sel.\n18Bavvai, wen natul Henadad, su leumi tafun acn lula ke acn Keilah, el musai pola se tokoyang.\n19Ezer, wen natul Jeshua, leum lun Mizpah, el musai pola se toko ye mutun na iwen mwe mweun, fahla na nwe ke acn pot ah kuhfla we.\n20Baruch, wen natul Zabbai, el musai pola se toko, fahla na nwe ke acn in utyak nu ke lohm sin Mwet Tol Fulat Eliashib.\n21Meremoth, wen natul Uriah su ma natul Hakkoz, el musai pola se tokoyang, fahsryak na nwe ke saflaiyen lohm sel Eliashib.\n22Mwet tol inge wi sifil musai kutu pola ke pot uh: Mwet tol ke acn raunela acn Jerusalem elos musai pola se toko.\n23Benjamin ac Hasshub pa musai pola se toko, su oan mutun lohm seltal. Azariah, wen natul Maaseiah, su ma natul Ananiah, el musai pola se toko, su oan mutun lohm sel.\n24Binnui, wen natul Henadad, el musai pola se toko, mutawauk ke lohm sel Azariah nwe ke insruwasrik in pot ah.\n25Palal, wen natul Uzai, el musai pola se toko, mutawauk ke insruwasrik in pot uh, ac tower layen lucng in acn sin tokosra, apkuran nu ke inkalkal lun mwet topang mutunpot lun Tempul. Pedaiah, wen natul Parosh\n26el musai pola se toko, fahla nwe ke sie acn nu kutulap lainang Mutunpot Kof ac tower se ma karingin Tempul. (Acn se inge apkuran nu ke ipin acn se ke siti uh pangpang Ophel, yen mwet orekma ke Tempul elos muta we.)\n27Mukul Tekoa elos musai pola se tokoyang, ip se akluo kunalos, mutawauk ke acn se lainyen tower lulap karinginyen Tempul, fahla nwe ke pot apkuran nu Ophel.\n28U in mwet tol se elos musai pola se toko, mutawauk ke Mutunpot Horse fahsryak nu epang. Kais sie musai pot lainang lohm sel sifacna.\n29Zadok, wen natul Immer, el poti pola se tokoyang, su oan lainang lohm sel sifacna. Shemaiah, wen natul Shecaniah, su karingin Mutunpot Kutulap, el poti pola se toko.\n30Hananiah, wen natul Shelemiah, ac Hanun, wen se akonkosr natul Zalaph, eltal poti pola se toko, ip se akluo kunaltal. Meshullam, wen natul Berechiah, el poti pola se toko, su oan lainang lohm sel sifacna.\n31Malchijah, sie mwet orekma ke gold, el poti pola se toko, fahla nwe ke lohm se orekmakinyuk sin mwet orekma ke Tempul ac mwet kuka, su oan lainang Mutunpot Miphkad nu ke Tempul, apkuran nu ke infukil se ma oan lucng ke insruwasrik kuta‐epang in pot ah.\n32Mwet orekma ke gold ac mwet kuka elos poti pola se safla, mutawauk ke infukil se ke sruwasrik ah, fahla nwe ke Mutunpot Sheep.


Ohiyac Fuhkah Kuht Enenuh in Ahkkahlwemye Nuh Sin Mwet Sisilac uh | Luhngse luhn God\nRITI KE Acholi Afrikaans Albanian American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Catalan Cebuano Chavacano Chilean Sign Language Chinese (Simplified) Chinese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nzema Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uzbek Venda Venezuelan Sign Language Vezo Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nOhiyac Fuhkah Kuht Enenuh in Ahkkahlwemye Nuh Sin Mwet Sisilac uh\nArlacna yohk ahsor ma kuht puhla ke pacl se ma sie mwet ke sucu lasr kuh sie mwet suc kuht arlacna fototo nuh se el sisilac liki congregation ke srihpen el tiac auli ke ma kuluk upac ma el oraclah uh. Ohiyacsr nuh ke kahs in kolyuck luhn Bible nuh ke ohiyac se inge ac kuh in ahkkahlwemye luhpan luhngse lasr nuh sin God ac oaru lasr nuh ke oakwuck lal uh. * Nuhnkuh ke kuhtuh kihsen siyuck ma siyuckyuck ke sifac se inge.\nOhiyac fuhkah kuht enenuh in ahkkahlwemye nuh sin sie mwet sisilac? Bible uh fahk: “Kowos in tiac tuhkweni yurin sie mwet suc etweyuck muh el mwet wiyacsr in luhlahlfongi a el moulkihn moul in kosro, kuh rahpkuh, kuh alu nuh sin ma sruhloaclah, kuh el kahskahs in ahkkulukye mwet, kuh sie mwet sruhi, kuh sie mwet pihsrapasr. Kowos in tiacna weluhlos suc oruh ohinge, kuh mongo yohrohlos.” (Sie Corinth 5:11) Mwet nuhkewa suc “tiacna sruokyacna mwe luti luhn Christ,” Bible uh fahk: “Nimet eisacl nuh in lohm suwos uh, ac tiac pac painguhl. Tuh kuhtwena mwet suc paing mwet ohinge, elos mwet ipeis ke orekma kuluk lal.” (Luo John 9-11) Kuht tiac asruoki kuh sramsram ke kuhtwena ma ke alu lasr uh nuh sin mwet sisilac uh. The Watchtower ke September 15, 1981, sra 25, fahk: “Kahs na fihsracsr oacna kahs in paing nuh sin sie mwet ac kuh in pa inge ma se emeet ma kol nuh ke sramsram ac oacyacpac orek kawuck uh. Yac kuht luhngse in oruh step se meet inge nuh sin sie mwet suc sisilac?”\nYac enenuh na pwacye kuht in tiac sramsram ac asruoki yurin mwet sisilac uh? Ahok, ke srihpac pucspucs. Ma se meet, ma inge ahkkahlwemye oaru lasr nuh sin God ac nuh ke Kahs lal uh. Kuht ahkos Jeova tiac ke pacl na ma fihsracsr nuh sesr, tuhsruhktuh kuht oacyacpac ahksol ke pacl ma upac uh. Luhngse lasr nuh sin God uh mokle kuht in ahkos masap nuhkewa lal, ac in akihlen lah el suwohs, oasr luhngse lal ac masap lal uh kol nuh ke ma wo muhkwena. (Isaiah 48:17; Sie John 5:3) Ahkluo, ke kuht srikuhtlac liki mwet suc oraclah ma kuluk ac tiac auliyak inge, ma inge karihngihn kuht ac mwet nuhkewa ke congregation uh liki mwe ahkkuluk nuh ke fototo lasr nuh sin God ac nuh ke ohiyacsr. Ma inge oacyacpac sang kahsruh in sruokyacna ine wo luhn congregation uh. (Sie Corinth 5:6, 7) Ahktolu, sulaclah lasr in tu na kuh ac ahkos kahs in kahsruh se luhn Bible inge ac kuh pac in kahsruh mwet se ma sisilac inge. Ke kuht ahkkweye sulaclah luhn un mwet elder uh, ma inge ac kuh in sun insiacn mwet se ma oraclah ma kuluk upac inge ac tiac oruh kuhtwena ma in eis kahsruh ma mwet elder uh sang nuh sel. Ke el tilac kuh in sifwil asruoki nuh sin mwet lal uh, ma inge ac kuh in kahsrel in “acsmaklac” ac lohacng nuh ke ma kuluk upac ma el oraclah inge, ac oruh ma enenweyuck nuh sel tuh elan fohlohk nuh yurin Jeova.—Luke 15:17.\nAc fuhkah fin sucu lasr pa mwet se ma sisilac inge? Ke kain in pacl inge, fototo luhn mwet ke sucu uh ac kuh in mwe srihfe se nuh ke oaru lasr uh. Ohiyac fuhkah enenuh in ahkkahlwemyeyuck nuh sin mwet ke sucu lasr ma sisilac inge? Kuht tiac kuh in ahkuhtweyac ke luhmah ac ohiyac nuhkewa ma ac kuh in sikyak uh, tuhsruhktuh lwelah kuht in lohacng ahkwoyac nuh ke ohiyac luo ma kwacna sikyak uh.\nKuhtuh pacl uh, sie mwet ke sucu se, sahp pahpah, ninac kuh sie tuhlihk nahtuhltahl ma weluhltahl muhta el sisilac. Ke srihpen sisilac lal uh tiac eisacllah liki sucu lal uh, ma nuhkewa ma eltahl oruh ke sucu laltahl uh ke lwen nuhkewa srackna fahsr. Tuhsruhktuh, ke srihpen ohiyac kuluk luhn mwet sisilac sacn, el sulaclah in tui ke ma nuhkewa ma el wi sucu lal an oruh in alu ac kuhlwacnsuhpuh Jeova. Pwacnacng, kuht fin luhngse in ahkkahlwemye oaru lasr nuh sin Jeova, kuht ac tiac sifwil lwelah mwet sisilac se inge in wi ke kuhtwena orekma kuh mukuikui ma kuht oruh in alu nuh sin God kac. Ke sie mwe puhpuhlyuck, fin mwet sisilac sacn oasr luun lohm an ke pacl ma sucu uh tuhkweni oruh lutlut in sucu laltahl uh, el tiac kuh in wi top, puhruhe kuh sramsram kac. Tuhsruhktuh, fin mwet se ma sisilac inge el srackna fuhsr ac muhta ye karihngihnyuck luhn pahpah ac ninac kiyacl uh, srackna ma kunen pahpah ac ninac sacn in lotwel ac kael. Pwacnacng, pahpah ac ninac sacn kuh in lutlut Bible nuh sin tuhlihk se nahtuhltahl an. *—Soakas 6:20-22; 29:17.\nKe kuhtuh pac pacl uh, mwet se ke sucu lasr ma sisilac inge el tiac wi kuht muhta. Fin oasr pacl ma komtacl ac enenuh in ohsun in sramsramkuhnlah kuhtuh mwe enenuh luhn sucu uh, kain in ohsun inge enenuh in karihngihnyuck ac enenuh in tiac paht. Mwet Christian oaru uh ac tiac sukok srihpac in sramsram kuh muhta yurin mwet in sucu laltahl ma sisilac ac tiac weluhltahl muhta inge. Oaru laltahl nuh sin Jeova ac nuh ke u lal uh mokleltahl in ahkos oakwuck luhn Bible ke mwet sisilac uh. Oaru laltahl uh ma ac wo nuh sin mwet se suc oruh ma kuluk inge ac kuh pac in kahsrel in orekmakihn ma wo ke mwe kai ma ituckyang nuh sel inge. *—Hebrew 12:11.\n^ par. 1 Kahs in kahsruh luhn Bible ke sifac se inge oacpacna nuh sin sie mwet suc sulaclah in sifacna eisacllah liki congregation uh.\n^ par. 2 Ke kuhtuh pac mwe ahkuhtweyac ke mwet fuhsr suc srackna muhta ye karihngihnyuck luhn pahpah ac ninac ac eltahl sisilac, liye Tauer in San ke April 1, 2002 ke sra 28, 29.\n^ par. 3 Ke kuhtuh pac mwe ahkuhtweyac lah ohiyac fuhkah ma enenuh in ahkkahlwemyeyuck nuh sin mwet in sucu lasr suc sisilac uh, liye kahs in kahsruh ma tuhkuh ke Bible ma sramsramkihnyuck ke The Watchtower ke April 15, 1988, ke sra 26-31 ac Orekma Luhn Tohkohsrahi Lasr ke August 2002, ke sra 3, 4.


BIBLE MUTAL JONAH 1\nTukakinyen Book Lal JONAH\nBook lal Jonah tia oana book in palu saya in Bible uh, mweyen book se inge fahkak ke ouiyen moul lun sie mwet palu su srike in kaingkunla sap lun God. God El tuh fahkang nu sel Jonah elan som nu Nineveh, siti fulat lun acn Assyria, sie mutunfacl lulap su arulana lain Israel. Tuh Jonah el tia lungse som nu Nineveh in us kas lun God, mweyen el lulalfongi lah God El ac tia oru oana kas lal in kunausla siti sac. Tukun kutu ouiya ma sikyak nu sel na el sufasikla ac som, ac saflaiya el toasrla mweyen kas ma el fahkak ke musalla lun acn we tiana akpwayeiyuk.\nBook se inge oana sie petsa ma akkalemye ku lulap lun God fin ma nukewa ma El orala. Tusruktu sripa se yohk emeet kac uh pa akkalemye lungse ac pakoten lun God, su kena in nunak munas ac molela mwet uh, finne mwet lokoalok lun mwet lal, liki na Elan akkeokyalos ku kunauselosla.\nPang nu sel Jonah ac seakos lal 1:1–17\nAuliyak ac moliyukla lal Jonah 2:1–10\nKas lal Jonah lain Nineveh 3:1–10\nPakoten lun God nu sin Nineveh 4:1–11\nJonah El Seakos LEUM GOD\n1 Sie len ah LEUM GOD El kaskas nu sel Jonah, wen natul Amittai. 2 Tok 14:25 2 El fahk, “Fahla nu Nineveh, siti lulap sac, ac fahkak nu sin mwet we lah nga arulana etu lupan koluk lalos.” 3 Tusruktu Jonah el mukuiyak ac som nu siena acn elan kaingla liki LEUM GOD. El som nu Joppa ac konauk lah oasr oak soko akola in som nu Tarshish.* Tarshish: sie ipin acn Spain. El molella nu fin oak uh ac sroang in som nu Tarshish, wi mwet orekma fin oak uh, in kaingla nu ke sie acn loes liki LEUM GOD.\n4 Tuh LEUM GOD El supwala sie paka nu meoa, ac eng uh arulana upa pwanang oak soko ah apkuran in musalla. 5 Selu fin oak uh tuninfongla, ac kais sie selos wowoyak in suk kasru sin god lal sifacna. Na elos sis koanon oak uh nu in meoa uh in akmulalaye oak uh. In pacl se inge Jonah el fani nu ten ac ona motul folosuwosla.\n6 Captain lun oak uh liyalak ac fahk nu sel, “Efu kom ku motul? Tukakek ac pre nu sin god lom. Sahp el ac pakomutasr ac molikutla.”\n7 Na selu ah fahk nu sin sie sin sie, “Wona kut in susfa in konauk lah su pwanma mwe fosrnga inge nu sesr uh.” Elos orala fa uh, na inel Jonah fwacfeyak. 8 Na elos fahk nu sel, “Mea kom oru inge uh? Kom tuku ya me? Kom mwet ya? Ya kom pa pwanang ma sikyak inge uh?”\n9 Jonah el topuk, “Nga mwet Hebrew. Nga alu nu sin LEUM GOD, God inkusrao, su orala acn ac meoa uh.” 10 Jonah el fahk pac nu selos lah el kaing liki LEUM GOD.\nMwet fin oak uh arulana sangengla ac fahk nu sel, “Ma na koluk se pa kom oru ingan!” 11 Ac ke paka uh sifilpa upala liki meet ah, mwet fin oak uh siyuk sel, “Mea kut ac oru nu sum in kutongya paka uh?”\n12 Jonah el topuk, “Sisyula nu in meoa uh na ac fah mihsi. Nga etu lah nga pa pwanang kowos sun eng na upa se inge.”\n13 Elos tia sisella, a elos srike na ke kuiyalos in kalang nu weacn uh, tuh elos tia ku mweyen paka uh upala liki na meet. 14 Na elos wowoyak nu sin LEUM GOD ac fahk, “O LEUM GOD, kut siyuk, nikmet eisla moul lasr ke kut ac eisla moul lun mwet se inge! Kom, O LEUM GOD, pa pwanang ma inge nukewa. Ma inge kut ac oru fal nu ke lungse lom.” 15 Na elos sraklalak Jonah ac sisella nu in meoa, na eng uh tui in kitin pacl ah na. 16 Ma se inge oru mwet fin oak uh arulana sangeng sin LEUM GOD, pwanang elos oru sie mwe kisa nu sin LEUM GOD, ac wulela mu elos ac kulansap nu sel.\n17 Ac LEUM GOD El oru tuh soko ik lulap in okomulla Jonah, ac el muta insien ik soko ah ke len tolu ac fong tolu. Mt 12:40\n1:1 2 Tok 14:25\n*1:3 Tarshish: sie ipin acn Spain.\n1:17 Mt 12:40


Saturday (6/11) Sifac: Pwacpa Oaru - Word Of Knowledge | USA\nSifac: Pwacpa Oaru\nMwe Read: 1 Peter 5:7-11\nKulo malulap nuh sin God ke moul lasr nukewa.\nPeter el simis leta se lal inge nusin mwet lulalfongi ma fwasrelik ke sripen keok lalos ke ma upa ma sik nuselos ke lulalfongi lalos. Oinge Peter el sim inahkweyelos, el fwaklac, nga, pa sie suc liye ma upac ma orek nu sin Jesus. Nga kwafwe suwos tuh kowos in liacacng mwet lulalfongi, oru kom in oana sie mwet kol nuselos , akweyelos ke ma upac nuselos mweyen pa inge ma God el lungse, kowos in akweyelos ac sang kas moul in kasrelos.\nKowos in oru kulansap lalos, a tia sano in moul nu suwos. oru ke lungse paye lowos in kulansupu Leum God tuh kowos in fwa me srikasrak nuselos. Na ke pacl se Leum a tuku el a asot tefuro saromrom suc koflana in eflac.\nTuh kowos mwet fuhsr ac mwet matuh, kowos in orekmakin lungse, pusisal, ac oaru nu sin sie sin sie. esam lah mwet lokalok lowos Devil el forfor sukok mwet elan akolukye, mweyen moul lowos kupasryang nusin Leum mweyen el kena akolukye lulalfongi lowos. Tu na kuh kowos etu lah God pa Leum fihn ma nukewa.\nPrevPreviousFriday (6/10) Sifac: Pwacpa Puhsisacl\nNextSanri (6/12) Sifac: Mwactan SeahkostenNext


BIBLE MUTAL FWACKYUK 6\n1 Na nga liye ke Lamb el kunausla sil se meet ke sil itkosr ah, ac nga lohng ke sie sin ma moul akosr ah fahk ke sie pusra oana pusren pulahl, “Fahsru!” 2 Nga ngetak ac liye soko horse fasrfasr. El su muta fac el sruok sie pisr, ac itukyang nu sel sie tefuro. Ac el kasrusr som, oana sie mwet su eis kutangla ac el ac sifilpa kutangla.\n3 Na Lamb el kunausla sil akluo; ac nga lohng ma moul akluo el fahk, “Fahsru!” 4 Ac soko pac horse sikme, ma srusra firirrir soko. El su muta fac, itukyang nu sel ku lun mweun fin faclu, tuh mwet uh in uniya sie sin sie. Ac itukyang pac nu sel sie cutlass lulap.\n5 Na Lamb el kunausla sil se aktolu. Ac nga lohng ma moul aktolu el fahk, “Fahsru!” Nga ngetak ac liye soko horse sroalsral. El su muta fac oasr sie mwe paun in paol. 6 Ac nga lohng ma se oana pusra se tuku inmasrlon ma moul akosr ah, su fahk, “Molin sie srikasrak in wheat pa in orekma len fon se, ac molin tolu srikasrak in barley pa in orekma len fon se. Tusruktu nimet kunausla sak olive uh ac ima in grape uh!”\n7 Na Lamb el kunausla sil se akakosr; ac nga lohng ma moul akakosr el fahk, “Fahsru!” 8 Nga ngetak ac liye soko horse ef tuhnal. El su muta fac pangpang Misa, ac Fulan Misa fahsr tokol. Itukyang nu seltal ku fin sie tafu akosr faclu, in uniya mwet uh ke mweun, sracl, mas, ac ke kosro sulallal.\n9 Na Lamb el kunausla sil se aklimekosr. Ac nga liye ngunin mwet oan ye loang in kisa uh. Mwet inge anwuki ke sripen elos fahkak kas lun God, ac ke sripen elos oaru in orek loh ke lulalfongi lalos. 10 Elos wowoyak ke pusra lulap ac fahk, “Leum God Kulana, su mutal ac pwaye! Kom ac soano nwe ngac in nununku ac kalyei mwet faclu su unikuti?” 11 Kais sie selos itukyang nuknuk fasrfasr se lal, ac fwackyang nu selos tuh elos in mongla pac ke kitin pacl, nwe ke faseni pisin mwet wialos su welulos orekma, ac fah anwukla in oana ke tuh orek nu selos.\n12 Ac nga liye ke Lamb el kunausla sil se akonkosr. Ac oasr kusrusr lulap faclu, ac faht u ekla sroalsroal oana nuknuk sroalsral matoltol, ac malem u ekla arulana srusra oana srah. 13 Itu inkusrao uh putatla nu faclu, oana ke eng uh usruk sak fig soko ac fig mangosr uh putatla nu infohk uh. 14 Kusrao wanginla, oana sie book limlim ma limlimeni, ac eol nukewa ac tuka nukewa mokleyukla liki acn oan we. 15 Na tokosra lun faclu, ac leum, ac mwet kol fulat lun un mwet mweun, mwet kasrup, mwet oasr ku la, ac mwet nukewa, wi mwet kohs ac mwet sukosok, elos wikwik in luf uh ac ye eot in eol uh. 16 Elos wowoyak nu ke eol u ac nu ke eot u ac fahk, “Putati nu facsr ac wikinkutla liki mutun el su muta fin tron, ac liki mulat lun Lamb! 17 Tuh len koluk lun mulat lalos tuku tari, ac su ku in tuyak lain?”


Saturday (2/11) Sifac: Kolyucklac Sin Nguhn Luhn Christ - Word Of Knowledge | USA\nIp luo pa ke mwe read se inge. Mwe nunak se meet an pa, Mwet lulalfongi uh enenu in moulkin moul in Ngun lun God. Na akluo an pa, Moul in Ngun uh pa ac fwa tia akkosye mwet lulalfongi uh.\nSifac: Kolyucklac Sin Nguhn Luhn Christ\nMwe Read: Rome: 8: 12- 17\nMwe read se inge ma in tafweyacn Friday suc akkalemye lah Ngun pa acse moul nusin elos suc fwasr ke kolyuck and akwuck lun God. Bible uh akkalemye lac Leum God El acse Ngun Lal in akilenyac mwet Lal ku elos suc ma oacwaclah muh tulik nutin God. Ip luo pa ke mwe read se inge. Mwe nunak se meet an pa, Mwet lulalfongi uh enenu in moulkin moul in Ngun lun God. Na akluo an pa, Moul in Ngun uh pa ac fwa tia akkosye mwet lulalfongi uh.\nPaul el sang kahs in akkeye nusin mwet lulalfongi (Christian) fin acn Rome nuke ip lun moulkin Ngun Mutal. Pweng Wo se ke Leum Christ uh pa Ngun Mutal e tufwa putat nufin elos suc moul oui ye mutun God. Pa inge luti sasuc se Paul el ke mwet Christian in pacl soh in kalem kac lac Ngun Mutal pa e luhsruhnguhlosyak liki oiyac koluk lun faclu. Elos fin tia lelah Ngun in ilyak nu inelos, pa e kalem ke oiyac koluk lalos suc ma ngwesyuck nuke moul in ikwac. Pa inge akucl sasuc lun God nusin elos suc oacwaclah mu tulik nutin God. Mweyen pacl meet ah, akul se inge pa kalem ke kohsrlah lun mukul se. Tusruktuh, elos inge in kalem kac lac kuh lun Ngun Mutal pa e kasrelos in tia moulkin moul koluk lun facluh.\nPaul el oacyacpac srike in lotelos lah, Ngun Mutal pa e luhslah moul in akkohs nuselos. Mwet lulalfongi nukewa suc ma oasr Ngun Mutal in elos pa oru elos ekin tulik nutin God Fulatlana. Na ke sripen elos ekin kuh nuhtlah muh elos tulik nutin God, pacnacng elos tia sifwil muta in moul in sroh-oh. E tufwa wangin ma kuh in aksahngengyaclos ma nuke kuhpahsr lalos nusin Leum God Fulatlana. Ke sripac se inge, elos enenu in fungyang nusin Leum God ac elos kuh pac in pang ac fwak, Papa! Papa! Oacna ke sie tulik pangon papa tuma ke pacl in enenu lalos. Pa inge kuhpahsr na wolana se ma ikacslah nusin mwet lulalfongi ke tia sripen ma elos oracllah, a ma ke lungse yohklana lun God.\nNusik kom in kalem kac lac, oasr inseselac se pacl se ma Ngun lun God kuhpasryang nuke ngunasr (v.16) suc ma acse kuh nusesr in kutanglah ma nukewa. Kut ekin mwet lulalfongi ac Leum God El ahkoekutlac ac akinsewowoyekutlac in oasr kuh in sie sin sie in tia putatlac nuke oana sie mwe sruf lun facluh. Na ke oinge uh, kut enenu mukuikui fal nuke elos suc pangpang muh tulik nutin God.\nPrevPreviousWednesday (2/7) Sifac: Kuh Ac Fokoko Tuhkuh Ke Muhnahs\nNextSaturday (2/25) Sifac: Kasru Mwet Fahkwack Ke KuhlwacngNext


Ezekiel 23 - BIBLE MUTAL\n1LEUM GOD El kaskas nu sik ac fahk,\n2“Kom, mwet sukawil moul la, sie pacl ah oasr tamtael luo.\n3Ke pacl se elos fusr ac muta in acn Egypt elos sa in sun mukul, ac ekla nu ke mutan kosro su eis molin kosro lalos.\n4Inen ma se ma matu ah pa Oholah, (el aolla acn Samaria), ac inen ma se ma srik pa Oholibah (el aol acn Jerusalem). Nga payukyak seltal kewa ac oasr tulik nutik seltal kewa.\n5Oholah el nwe payuk nu sik, a el srakna orek kosro, ac srakna ke suk mukul ma el pwar se sin mwet Assyria.\n6Elos mwet mweun su nukum nuknuk sroninmutuk, mwet leum, ac yohk wal lalos ke mweun uh. Elos nukewa mwet oasku su kasrusr fin horse.\n7Mutan sac sie mutan kosro nu sin mwet leum lun un mwet mweun Assyria, ac lung koluk lal oru elan akfohkfokyal sifacna ke alu nu ke ma sruloala.\n8El tafwelana moul in kosro lal su el tuh mutawauk oru in acn Egypt, acn se el tuh mutawauk in eteya mwet we. Ke na pacl ma el srakna mutan fusr, mukul uh mutawauk in oan yorol ac oral oana sie mutan kosro.\n9Ouinge nga tuh eisalang nu sin mukul ma el lung koluk nu se in acn Assyria, su el arulana pwar selos.\n10Elos sarukulla el koflufol. Elos sruokya tulik mukul ac tulik mutan natul, na elos unilya ke cutlass. Mutan in acn nukewa elos lesrikel ke ma sikyak nu sel inge.\n11Tamtael wial ah, Oholibah, el ne liye ma inge, el koluk yohk lukel Oholah ke moul in kosro lal uh.\n12El wi pac arulana pwar in orek ma koluk nu sin mwet leum lun Assyria ac mwet mweun fulat su nukum nuknuk in mweun, oayapa mwet mweun su kasrusr fin horse — mukul inge kewa mukul fusr ac oasku lumahlos.\n13Nga liye lah moul lal Oholibah arulana fohkfok. Tamtael se ma fusr inge koluk oana el su matu.\n14Na el oru moul in kosro lal inge arulana alukela. El liye petsa ke mukul ma sroalla ke sinka in lohm uh ke tuhn srusra,\n15wi pel su losya infulwalos ac mwe lohl na kato ma oan fin sifalos. Petsa inge nukewa petsaiyen leum lun mwet mweun Babylonia, su acn selos uh pa Chaldea.\n16Ke el liye petsa inge, lung koluk lal tuyang nu sel kaclos, ac el supwala mwet tutafpo in us kas lal nu yorolos in acn Babylonia.\n17Ac mukul Babylonia inge tuku oan yorol, ac elos akkolukyalla nwe ke na el srungalosla.\n18El ikasulak ye mutun mwet uh, ac akkalemye lah el sie mutan kosro. Na nga arulana kasrkusrak sel, oana ke nga tuh kasrkusrak sin tamtael se wial ah.\n19Elahn kosro lal ah yokelik liki na meet ah, ke el sifil oru lumah fohkfok ma el tuh oru ke el mutan fusr ac kukakin manol in acn Egypt.\n20Arulana yokla lung koluk lal nu sin mukul ma lungse orekma koluk uh ac moul lalos oana donkey mukul ku horse mukul uh.” (\n21Oholibah, ya kom lungse sifil kalweni moul koluk su kom tuh moulkin in facl Egypt, yen ma mukul uh tuh sritalkin titi lom an, ac kom eteya mwet uh we?)\n22“Ke ma inge, Oholibah, pa inge ma nga, LEUM GOD Fulatlana, ac fahk nu sum uh: Kom tasak sin mukul ma pwar sum ingan, tuh nga ac fah oru elos in kasrkusrak sum, ac tuku raunikomla.\n23Nga fah usani mukul nukewa in acn Babylonia ac Chaldea — mwet Pekod, mwet Shoa, ac mwet Koa, ac mwet Assyria nukewa. Nga ac fah usani nufon mwet leum ac mwet fulat ke mweun su fusr ac oasku, aok mwet na yohk sripalos, ac mwet mweun fulat su kasrusr fin horse uh.\n24Elos ac fah mweuni kom liki acn epang, ac use sie u lulap ke mwet mweun, wi chariot ac wagon in wun kufwa lalos. Elos ac loangeyuk ke mwe loang ac susu osra, na elos ac fah raunikomla. Nga ac fah eiskomyang nu selos, ac elos ac fah nununkekom ke ma sap lalos sifacna.\n25Ke sripen nga kasrkusrak sum, nga ac fah lela elos in oru na ma elos lungse oru nu sum ke na kasrkusrak lalos. Elos ac fah pakela infwem ac insrem, ac uniya tulik nutum uh. Aok, elos ac fah eisla wen ac acn nutum liki kom, na elos fah moul na isisyak.\n26Elos ac fah sacla nuknuk lom an, ac eisla mwe yun saok nukewa lom.\n27Nga fah tulokinya lung koluk lom ac lumah fohkfok nukewa ma kom tuh oru e ke pacl kom muta Egypt ah me. Kom fah tia sifil ngetang nu ke kutena ma sruloala, ku sifil nunku ke acn Egypt.”\n28Pa inge ma LEUM GOD Fulatlana El fahk: “Nga ac fah eiskomyang nu sin mwet su kom kwase ac kasrkusrak se.\n29Na mweyen elos kasrkusrak sum uh, elos ac fah eisla ma nukewa ma kom orekma kac uh, ac oru tuh kom in koflufolla, ac monum ikakelik oana sie mutan kosro. Lung koluk ac elahn kosro lom\n30pa pwen ma inge nu sum uh. Kom tuh sie mutan kosro nu sin mutunfacl uh, ac sifacna akfohkfokye kom ke ma sruloala lalos.\n31Kom fahsrna in falken tamtael se wiom, na pa nga ac sot pac nu sum sie cup in kalya kom in nim.”\n32LEUM GOD Fulatlana El fahk, “Kom fah nimnim ke cup lun tamtael wiom; Cup se inge yohk ac loal. Mwet nukewa ac fah aksruksrukye kom ac angon kom; Cup se inge sessesla.\n33Ac fah oru kom in keok ac sruhila. Cup se inge mwe aksangeng ac mwe kunausla, Cup se inge ma lun Samaria, tamtael wiom.\n34Kom fah nim nwe ke na lisr, Na ke ipin ma fokelik kac uh Kom fah seya iniwom. Nga, LEUM GOD Fulatlana, pa fahk ma inge.”\n35Pa inge kas ma LEUM GOD Fulatlana El fahk uh: “Mweyen kom mulkinyula ac forla likiyu, kom ac fah keok ke sripen lung koluk lom ac ke elahn kosro lom.”\n36Na LEUM GOD El fahk nu sik, “Mwet sukawil, ya kom akola in nununkal Oholah ac Oholibah? Akkolukyaltal ac fahk ke orekma koluk ma eltal tuh oru ah.\n37Eltal tuh orek akmas ac kosro — kosro nu ke ma sruloala, ac akmas ke wen natultal ma eltal uniya, su ac ma nutik. Eltal kisakin wen nutik inge nu ke ma sruloala.\n38Tia pa ingan mukena ma koluk eltal oru uh. Eltal akfohkfokye Tempul luk, ac aklusrongtenye len Sabbath su nga oakiya.\n39Len se na ma eltal uniya tulik nutik inge in kisakin nu ke ma sruloala ah, eltal tuku ac akfohkfokye Tempul luk!\n40“Eltal nuna sap na sap in suli mukul in tuku nu yoroltal yen loesla me, ac mwet inge tuku. Tamtael luo inge ac yihla, ac sang mwe yun ac wek saok nu ke manoltal.\n41Eltal ac muta fin mwe muta fisrasrsrasr, ac filiya sie tepu ma nwanala ke ma kato ac wo oan ye mutaltal, su ma inge pa ma keng ac oil in olive su nga sang nu seltal.\n42Pusren mwet mutwata yoroltal inge ku in lohngyuk, ac mwet pus ac tuku oe yen mwesis me nu yoroltal. Elos sang mwe lohlpo nu ke paoltal, ac mwe yun in tefuro nu ke sifaltal.\n43Ac nga fahk nu sik sifacna mu elos oru nu sin mutan se ma totola ke moul in kosro lal uh, oana elan sie mutan su kukakin manol.\n44Elos nuna kalwenina in fahsr nu yurin mutan kosro inge. Elos folok na nu yorol Oholah ac Oholibah, mutan na fohkfok moul la luo inge.\n45Mwet ma suwohs moul la uh ac nununkalos ke kosro ac akmas, mweyen eltal orek kosro, ac paoltal tuhnla ke srah.”\n46Pa inge kas ma LEUM GOD Fulatlana El fahk uh: “Use sie un mwet an in aksangengyaltal ac pisrala ma laltal uh.\n47Lela un mwet se inge in tanglaltal ac lainultal ke cutlass, uniya tulik natultal, ac esukak lohm seltal uh.\n48Nga ac fah tulokinya ma koluk in tia sifil orek in acn inge nufon, in oana sie mwe akkalemye nu sin mutan tuh elos in tia orek kosro oana ke mutan luo inge oru ah.\n49Na komtal, tamtael luo ingan, nga fah kalyei komtal ke ma koluk lomtal ac ke sripen komtal alu nu ke ma sruloala. Na komtal ac fah etu lah nga pa LEUM GOD Fulatlana.”


BIBLE MUTAL LUO CHRONICLE 24\n☰ LUO CHRONICLE 24 ◀ ▶\nTokosra Joash Lun Judah\n(Luo Tokosra 12:1–16)\n1 Joash el mutawauk in tokosra fin acn Judah ke el yac itkosr, ac el leum in Jerusalem ke yac angngaul. Nina kial ah pa Zibiah, sie mutan Beersheba. 2 Joash el oru mwe insewowo nu sin LEUM GOD in pacl Jehoiada, mwet tol, el moul. 3 Jehoiada el sulela mutan luo kial Tokosra Joash, ac eltal oswela wen ac acn nu sel.\n4 Tukun el tokosrala ke kutu yac, Joash el nunkauk in akwoyela Tempul. 5 El sap mwet tol ac mwet Levi in som nu in siti nukewa lun Judah, ac orani lupan mani sin mwet uh ma ac fal in akwoyela acn ma musalla ke Tempul ke yac sac. El fahk mu elos in oru in sa, tuh pa mwet Levi inge pahtlac. 6 Na el pangnolma Jehoiada, mwet kol lalos, ac multikin nu sel ac fahk, “Efu ku kom tia taran mwet Levi ingan in orani mani in tax sin mwet Judah ac Jerusalem, in oana ma Moses, mwet kulansap lun LEUM GOD, el tuh oakiya mwet uh in moli in sang kasru Lohm Nuknuk Mutal sin LEUM GOD+\n7 Mwet ma welulla Athaliah, mutan koluk sac, elos tuh aktaekyala Tempul, ac orekmakin kutu ma mutal we nu ke alu lalos nu sin Baal.\n8 Tokosra el sap mwet Levi in orala sie box in sang, ac filiya ke mutunoa in Tempul. 9 Elos supwalik kas nu in acn nukewa in Jerusalem ac Judah, tuh kais sie mwet in use tax lalos, oana ma Moses, mwet kulansap lun LEUM GOD, el tuh mutawauk oru yen mwesis. 10 Mwet uh, oayapa mwet kol lalos, elos insewowo ke ma se inge, ac elos usani tax lalos ac nwakla box sac. 11 Len nukewa mwet Levi elos ac usla box sac nu sin mwet roso lun tokosra su liyaung box sac. Fin sessesla, na mwet sim lun tokosra ac sie mwet aolyen mwet Tol Fulat ac usla ac okoala mani uh, na sifil folokunla box sac nu yen oan we uh. Ouinge lupan mani na yohk se ac orekeni.\n12 Tokosra ac Jehoiada ac sang mani inge nu sin mwet kol orekma ke Tempul, ac elos ac sang moli mwet tufahl eot, mwet kamtu, ac mwet orekma pac ke osra, tuh elos in sang orala kutena acn musalla ke Tempul. 13 Mwet nukewa moniyuk na in orekma, ac elos akwoyela Tempul arulana ku, oana ke tufahna orekla ah. 14 Ke pacl se tari orekma sac, ma lula ke gold ac silver itukyang nu sin tokosra ac Jehoiada, ac eltal sang ma inge orala ahlu ku kutu pac mwe orekmak ma ac eneneyuk nu ke Tempul.\nOakwuk Lal Jehoiada Ikilyukla\nKe lusen pacl Jehoiada el moul, kisa uh orek in Tempul fal nu ke pacl la. 15 Tukun el arulana matu ac sun yac siofok tolngoul, na el misa. 16 Elos piknilya inkulyuk lun mwet leum in Siti sel David, in asmakin orekma wo el oru nu sin mwet Israel, nu sin God, ac nu ke Tempul.\n17 Tusruktu tukunna Jehoiada el misa, mwet kol lun Judah elos kifasulla Tokosra Joash elan wela pwapa lalos uh. 18 Ouinge mwet uh tia sifil alu in Tempul lun LEUM GOD, su God lun papa tumalos, a elos mutawauk alu nu ke ma sruloala kacl god mutan Asherah ac ma sruloala pac saya. Mwatalos ke ma koluk lalos inge pa pwanang kasrkusrak lun LEUM GOD tuku nu fin acn Judah ac Jerusalem. 19 LEUM GOD El supwala mwet palu in akesmakinyalos elos in forla nu sel, a mwet uh srunga lohng. 20 Na ngun lun God tuku nu facl Zechariah, wen natul Jehoiada mwet tol. El tu yen mwet uh ku in liyal we, ac wowoyak ac fahk, “LEUM GOD El siyuk lah efu ku kowos tia akos ma El sapkin, ac kowos use mwe ongoiya nu fowos sifacna! Kowos sisella, na pa El siskowosla!”+ 21 Tokosra Joash el weak mwet uh in lainul Zechariah, ac ke sap lal tokosra, mwet uh tanglal Zechariah ke nien tukeni inkul lun Tempul. 22 Tokosra el mulkunla orekma kulang ma Jehoiada, papa tumal Zechariah, el tuh oru nu sel, ac el sap anwuki Zechariah. Meet liki na Zechariah el ac misa, el wola ac fahk, “Lela LEUM GOD Elan liye ma kom oru an, ac kalyei kom!”\nSaflaiyen Pacl Joash El Tokosra\n23 Ke apkuran in safla yac sac, mwet mweun lun Syria mweuni acn Judah ac Jerusalem. Elos uniya mwet kol nukewa, ac usla ma wap puspis ke elos folokla nu Damascus. 24 Mwet mweun lun Syria tia pus, tusruktu LEUM GOD El sang kutangla nu selos fin mwet mweun pus lun Judah, mweyen mwet Judah elos ngetla liki LEUM GOD lun papa tumalos. Pa inge kaiyuk ma orek nu sel Tokosra Joash. 25 El arulana kinetneta, ac ke mwet lokoalok lal som tari, na luo sin mwet pwapa lal sifacna eltal orek pwapa sulallal, ac unilya fin mwe oan kial, in aol ke el tuh akmuseya wen natul Jehoiada, mwet tol. Pukpuki el in Siti sel David, tusruktu tia ke inkulyuk lun mwet leum. 26 Mwet ma pwapa sulal ac unilya inge pa Zabad, wen nutin mutan Ammon se pangpang Shimeath, ac Jehozabad, wen nutin mutan Moab se pangpang Shimrith. 27 Sramsram ke mukul natul Joash, ac kas in palu lainul, oayapa ma simla ke orekma lal in akwoyela Tempul, oasr in Book in Akkalemye Koanon Book In Tokosra. Amaziah, wen natul, pa aolul in tokosra.\n+ 24:6 Exo 30:11–16 + 24:20 Mt 23:35; Lk 11:51


Monday (7/11) Sifac: Sukohsohk Ke Christ - Word Of Knowledge | USA\nSifac: Sukohsohk Ke Christ\nMwe Read: Galatia 4:28-5:1\nPain kowos nukewa, ac kulo kaksakin God ke pacl wowo lasr in sie sin sie ke kahs Lal. Kihsen leta lal Paul nusin mwet Galatia pa inge. Ke pacl se inge asr lainyen luti lal Paul ac mwet lulafonig wiacl in acn Asia Minor. Sripac se inge pacnang Paul el simis leta se inge in folokonma mwet suc ma kohflah liki lulalfongi paye in Christ.\nPaul el sramsram kin wuleacng matu kacl Hagar, sie mutan kulansap, ac Sarah, sie mutan sukosok. El srike in akkalemye sukosok lah lasr liki ma sap uh. Lah kut tiac ma nutin mutan kulansap sac, tusruk kut ma nutin mutan sukosok sac kesripen wuleang lun God. Oinge kut enenu in sukosok in oru akfulact lasr nusin Christ ac tiac sensen ke ma sap uh, yohk na ma sap lun falu. Paye lah ma sap uh karingin oiyacsr mwet uh, tusruk tu ma sap el sufallac in use moul ma patpat ke sripen Leum God El aksuwosye mwet nukewa lal ke lulalfongi(Galatia 2:16). Kut in sukosok ke lulalfongi lasr tu Christ wen nutin God el tuku moli kut lac nukewa oacna ke wulelah lun God. Tusruk kut in sensenkin sukosok lasr in tiac kol kuhtlac nuke lung lun ikwac.\nMisenge, kain in akwuck puspus kihneyucklac in sang kihfucs kut liki lulalfongi lasr in Christ. Lela kut in tiac sensen ke akwuck lun faclu a kut in oru ma suwos suc ma Wen nutin God El ak-sukosokye kutlac tari nukac, tu kut in fwakack ke wolacna Lal.\nPrevPreviousSanri (7/10) Sifac: Wacngin Sie Suwohs…Tiac Sie\nNextTuesday (7/12) Sifac: Sie Ke ChristNext